Document ID: 32021Q0210(01)

Reference:
2021 2 10
LT
Europos Sąjungos oficialusis leidinys
L 46/47
EUROPOS EKONIMOKOS IR SOCIALINIŲ REIKALŲ KOMITETO DARBO TVARKOS TAISYKLĖS
2021 m. sausio mėn.
PREAMBULĖ
1.
Europos ekonomikos ir socialinių reikalų komitetas atstovauja įvairioms organizuotos pilietinės visuomenės ekonominėms ir socialinėms grupėms. Komitetas yra patariamąsias funkcijas atliekanti institucija, įkurta 1957 m. Romos sutartimi.
2.
Turėdamas patariamosios institucijos statusą, Europos ekonomikos ir socialinių reikalų komitetas sudaro sąlygas savo nariams, taigi ir jų atstovaujamoms organizacijoms, dalyvauti priimant Europos Sąjungos sprendimus. Komiteto nariai kartais pareiškia visiškai priešingas nuomones, ir neretai prasideda narių diskusijos, kuriose dalyvauja ne tik tradiciniai socialiniai partneriai, t. y. darbdaviai (I grupė) ir darbuotojai (II grupė), bet ir – tuo EESRK ypač skiriasi nuo panašių organizacijų – visų kitų socialinių ir profesinių interesų grupės (III grupė). Dėl Komiteto profesionalumo, dialogo ir pastangų suartinti požiūrius gerėja Europos Sąjungos politinių sprendimų kokybė ir patikimumas: įgydami demokratiškiems sprendimams būdingą skaidrumą, jie Europos piliečiams tampa suprantamesni ir priimtinesni.
3.
Europos institucinėje struktūroje Komitetas atlieka specialų vaidmenį: tai yra geriausia Europos Sąjungos organizuotos pilietinės visuomenės interesų atstovavimo ir diskusijų vieta ir tikras tarpininkas tarp organizuotos pilietinės visuomenės ir Europos Sąjungos institucijų.
4.
Kadangi Europos ekonomikos ir socialinių reikalų komitetas yra ir diskusijų, ir nuomonių rengimo vieta, jis padeda sustiprinti demokratijos mandatą kurti Europos Sąjungą ir kartu plėtoti ES santykius su socialinėmis ir ekonominėmis grupėmis trečiosiose šalyse. Taip jis skatina plėtoti tikrą europinę savimonę.
5.
Siekdamas gerai atlikti savo misiją ir remdamasis Europos bendrijos steigimo sutarties 260 straipsnio 2 dalimi, 2002 m. liepos 17 d. EESRK priėmė Darbo tvarkos taisykles (1).
6.
2021 m. sausio 28 d. EESRK plenarinėje sesijoje priėmė naujausią toliau pateikiamą Darbo tvarkos taisyklių redakciją.
I ANTRAŠTINĖ DALIS
KOMITETO STRUKTŪRA
I skyrius
KOMITETO SUDARYMAS
1 straipsnis
1.   Komitetas sudaromas penkerių metų kadencijai.
2.   Prasidedant kiekvienai penkerių metų kadencijai, Komitetą pirmam posėdžiui sušaukia vyriausias pagal amžių narys ir posėdis įvyksta ne vėliau kaip per 25 darbo dienas nuo Tarybos sprendimo, pagal kurį paskiriama dauguma Komiteto narių, datos.
3.   Komiteto narių nevaržo jokie privalomi nurodymai. Vykdydami savo pareigas jie yra visiškai nepriklausomi ir veikia Sąjungos bendro intereso labui.
4.   Nariai, eidami savo pareigas, vykdami į susitikimų vietą ir grįždami iš jos, naudojasi visomis įprastomis privilegijomis ir imunitetais, nustatytais protokole dėl Europos Sąjungos privilegijų ir imunitetų. Tai reiškia, kad jie gali laisvai judėti, naudojasi asmens neliečiamybe ir imunitetu.
5.   Komitetas užtikrina, kad būtų laikomasi lyčių lygybės ir nediskriminavimo principo, kaip apibrėžta Europos Sąjungos teisėje, visose savo politikos srityse. Komitetas užtikrina, kad visuose Komiteto organuose moterų santykinė dalis bus didesnė nei asamblėjoje. Biuras įvertina lyčių pusiausvyros pokyčius ir, jei reikia, priima konkrečias rekomendacijas. Pasibaigus pusei kadencijos biurui pateikiama ataskaita ir įvertinami pokyčiai.
2 straipsnis
1.   Komitetą sudaro šie organai: asamblėja, biuras, pirmininkas ir skyriai.
2.   Komitetas yra padalytas į tris grupes, kurių sudėtis ir paskirtis apibrėžtos 30 straipsnyje.
3 straipsnis
1.   Komitetas pripažįsta ir naudoja šiuos Sąjungos simbolius:
a)
vėliavą – dvylika apskritimu išdėstytų aukso spalvos žvaigždučių mėlyname fone;
b)
himną – Liudviko van Bethoveno Devintosios simfonijos ištrauką „Odė džiaugsmui“;
c)
šūkį „Suvienyti įvairovėje“.
2.   Gegužės 9 d. Komitetas mini Europos dieną.
3.   Vėliava iškelta visuose Komiteto pastatuose ir iškeliama vykstant oficialiems renginiams.
4.   Himnas atliekamas naujos kadencijos pirmojo posėdžio pradžioje ir per kitus iškilmingus posėdžius, pavyzdžiui, priimant valstybių ar vyriausybių vadovus arba sveikinant naujus Komiteto narius į Europos Sąjungą įstojus naujai valstybei narei.
II skyrius
BIURAS
4 straipsnis
1.   Biuro nariai renkami pagal bendros ir geografinės pusiausvyros tarp grupių principą: iš kiekvienos valstybės narės išrenkamas ne mažiau kaip vienas ir ne daugiau kaip trys atstovai. Grupės tariasi dėl biuro narių ir parengia pasiūlymo projektą, kurį pateikia asamblėjai.
Biurą sudaro:
a)
pirmininkas, du pirmininko pavaduotojai;
b)
trys grupių pirmininkai, renkami pagal 30 straipsnio nuostatas;
c)
skyrių pirmininkai,
d)
kintamas narių skaičius, neviršijantis valstybių narių skaičiaus.
2.   Pirmininkas yra renkamas paeiliui iš trijų grupių narių.
3.   Pirmininkas ir pirmininko pavaduotojai negali būti perrenkami į tas pačias pareigas. Pasibaigus kadencijai, dvejus su puse metų pirmininkas negali eiti biuro pirmininko pavaduotojo, grupės arba skyriaus pirmininko pareigų.
4.   Pirmininko pavaduotojai renkami iš dviejų grupių, kurioms nepriklauso pirmininkas, narių.
5 straipsnis
1.   Pirmajame posėdyje, rengiamame 1 straipsnyje nustatyta tvarka, Komitetas, kuriam pirmininkauja vyriausias pagal amžių narys, iš savo narių renka: pirmininką, du pirmininko pavaduotojus, skyrių pirmininkus ir kitus biuro narius, išskyrus grupių pirmininkus, dvejų su puse metų laikotarpiui nuo Komiteto sudarymo dienos.
2.   Pirmininkaujant vyriausiam pagal amžių nariui, gali būti svarstomi tik su šiais rinkimais susiję klausimai.
6 straipsnis
Posėdį, kurio metu likusiems dvejiems su puse penkerių metų kadencijos metams renkamas Komiteto biuras, sušaukia baigiantis kadenciją pirmininkas. Jis rengiamas mėnesio, kurį baigiasi pirmiesiems dviem su puse penkerių metų kadencijos metams išrinkto biuro kadencija, pradžioje. Pirmininko pareigas eina kadenciją baigiantis pirmininkas.
7 straipsnis
1.   Komitetas gali iš savo narių sudaryti rinkimų komisiją, į kurią įeina po vieną valstybės narės atstovą, kuri yra įpareigota atrinkti kandidatūras ir pateikti asamblėjai kandidatų sąrašą pagal 4 straipsnio nuostatas.
2.   Komitetas, vadovaudamasis šio straipsnio nuostatomis, priima sprendimą dėl kandidatų į biurą ir prezidiumą sąrašo ar sąrašų.
3.   Komitetas, prireikus surengęs ne vieną balsavimą, renka biuro narius, išskyrus grupių pirmininkus, laikydamasis balsavimo pagal sąrašą ar sąrašus tvarkos.
4.   Balsuoti galima tik už baigtinius 4 straipsnio nuostatoms neprieštaraujančius kandidatų sąrašus, prie kurių pridedama kiekvieno kandidato sutikimo deklaracija.
5.   Į biurą išrenkami daugiausia balsų, bet ne mažiau kaip vieną ketvirtadalį visų galiojančių balsų, surinkę kandidatai.
6.   Tada asamblėja paprasta balsų dauguma išrenka Komiteto pirmininką ir pirmininko pavaduotojus.
7.   Tuomet Komitetas paprasta balsų dauguma išrenka skyrių pirmininkus.
8.   Galiausiai Komitetas balsuoja už visą biurą. Biuras išrenkamas, jei surenka ne mažiau kaip du trečdalius visų galiojančių balsų.
8 straipsnis
Tuo atveju, kai biuro narys negali eiti savo pareigų, arba 75 straipsnio 2 dalyje numatytais atvejais, jis keičiamas likusiam jo kadencijos laikui 7 straipsnyje nustatyta tvarka. Asamblėja, remdamasi atitinkamos grupės siūlymu, balsuoja dėl pakeitimo.
9 straipsnis
1.   Biuro posėdžius šaukia pirmininkas ex officio arba dešimties narių prašymu.
2.   Rašomas kiekvieno biuro posėdžio protokolas. Šis protokolas pateikiamas biurui tvirtinti.
3.   Biuras nustato savo darbo tvarkos taisykles.
4.   Jis nustato Komiteto struktūrą ir darbo organizavimo būdus. Pasikonsultavęs su grupėmis, jis tvirtina Darbo tvarkos taisyklių įgyvendinimo nuostatas.
5.   Biuras ir pirmininkas įgyvendina įgaliojimus biudžeto ir finansų srityje, nustatytus Sąjungos biudžetui taikomame Finansiniame reglamente ir Komiteto darbo tvarkos taisyklėse.
6.   Biuras, nepažeisdamas biudžetinių ir finansinių procedūrų, nustato įgyvendinimo priemones, susijusias su narių, jų pakaitinių narių, paskirtų pagal 21 straipsnį, ir pagal 27 straipsnį paskirtų atstovų ir jų pakaitinių narių bei ekspertų, paskirtų pagal 26 straipsnį, kelionės ir pragyvenimo išlaidomis.
7.   Biuras yra politiškai atsakingas už bendrą Komiteto veiklos administravimą. Visų pirma jis užtikrina, kad Komiteto, jo organų ir personalo veikla atitiktų institucijos tikslus.
8.   Biuras yra atsakingas už tinkamą personalo, biudžeto ir techninių išteklių panaudojimą vykdant Sutarties jam pavestus uždavinius. Jis taip pat dalyvauja priimant biudžetą ir sudarant sekretoriatą.
9.   Biuras iš savo narių gali sudaryti ad hoc grupes, kad šios išnagrinėtų konkretų jo kompetencijai priskirtą klausimą. Į šių grupių darbą gali būti įtraukti kiti nariai, išskyrus atvejus, kai svarstomi pareigūnų skyrimo klausimai.
10.   Kas šešis mėnesius biuras nagrinėja su Komiteto pateiktomis nuomonėmis susijusią tolesnę veiklą remdamasis tuo tikslu pateiktu pranešimu.
11.   Nario arba generalinio sekretoriaus prašymu, biuras patikslina Darbo tvarkos taisyklių išaiškinimą ir jų įgyvendinimo nuostatas. Jo išvados yra privalomos, tačiau gali būti apskųstos asamblėjai, kurios sprendimas yra galutinis.
12.   Komiteto atnaujinimo kas penkeri metai laikotarpiu, kadenciją baigiantis biuras tvarko einamuosius reikalus iki pirmo naujojo Komiteto posėdžio. Išimtiniais atvejais jis gali pavesti baigiančio savo kadenciją Komiteto nariui atlikti skubias arba terminuotas užduotis, kurioms atlikti reikia tam tikrų specialių žinių.
10 straipsnis
Bendradarbiavimo tarp institucijų pagrindu biuras gali suteikti pirmininkui įgaliojimą sudaryti bendradarbiavimo susitarimus su Europos Sąjungos institucijomis ir jų organais.
11 straipsnis
1.   Sudaroma Finansų ir biudžeto reikalų komisija (CAF), kuriai pavedama konsultuoti biurą ir pirmininką ir rengti visų sprendimų, kuriuos biuras turi priimti, projektus finansų, biudžeto ar organizacinėje srityse.
2.   Finansų ir biudžeto reikalų komisijai pirmininkauja vienas iš dviejų Komiteto pirmininko pavaduotojų.
Ją sudaro dvylika narių, kuriuos grupių siūlymu skiria biuras.
3.   Finansų ir biudžeto reikalų komisija parengia pasiūlymą dėl Komiteto biudžeto, kurį ji pateikia biurui tvirtinti, užtikrina tinkamą biudžeto vykdymą ir vykdo įsipareigojimą teikti ataskaitą.
Finansų ir biudžeto reikalų komisija pataria:
—
svarbiais klausimais, kai gali kilti grėsmė patikimam asignavimų valdymui arba nustatytų tikslų įgyvendinimui, visų pirma dėl asignavimų panaudojimo prognozių,
—
klausimais dėl einamųjų metų biudžeto vykdymo, asignavimų perkėlimo, etatų planų poveikio biudžetui, administracinių asignavimų ir veiksmų susijusių su nekilnojamo turto projektais, įskaitant padėties įvertinimą ir pasiūlymus dėl būsimų veiksmų,
—
kaip prižiūrėti biudžeto įvykdymo patvirtinimo procesą, glaudžiai bendradarbiaujant su generaliniu sekretoriumi ir Europos Parlamento pranešėju.
4.   Komiteto biudžetas turi būti sudaromas laikantis vieningumo, biudžeto tikslumo, metinio periodiškumo ir subalansuotumo, apskaitos vieneto, universalumo ir konkretumo, patikimo finansų valdymo ir skaidrumo principų.
5.   Biuras gali suteikti kitų įgaliojimų Finansų ir biudžeto reikalų komisijai sprendžiant tam tikrus papildomus klausimus.
6.   Finansų ir biudžeto reikalų komisija priima sprendimus pagal savo vidaus darbo tvarkos taisykles, kuriose turėtų būti šios nuostatos:
a)
komisijos vieningai priimti pasiūlymai perduodami biurui tvirtinti be svarstymo;
b)
komisijos paprastąja balsų dauguma priimti pasiūlymai arba atmesti pasiūlymai privalo būti pagrįsti, kad vėliau galėtų būti nagrinėjami biure.
7.   Finansų ir biudžeto reikalų komisija teikia biurui metinę ataskaitą.
8.   Finansų ir biudžeto reikalų komisijos pirmininkas pirmininkauja delegacijai, kuri dalyvauja derybose su Europos Sąjungos biudžeto valdymo institucija, ir už tai atsiskaito biurui.
9.   Sekretoriatas teikia Finansų ir biudžeto reikalų komisijai visą informaciją, kuri jai reikalinga, kad galėtų vykdyti savo užduotį – teikti patarimus Komiteto biurui ir pirmininkui.
12 straipsnis
1.   Sudaroma Komunikacijos komisija (COCOM), kuriai pavedama suaktyvinti Komiteto komunikacijos strategiją ir užtikrinti jos vykdymą. Ji įgaliota konsultuoti Komiteto biurą ir pirmininką.
2.   Komunikacijos komisijai pirmininkauja vienas iš dviejų Komiteto pirmininko pavaduotojų. Ją sudaro dvylika narių, kuriuos grupių siūlymu skiria biuras.
3.   Komunikacijos komisija koordinuoja už komunikaciją, ryšius su spauda ir žiniasklaida ir kultūrą atsakingų padalinių veiklą užtikrindama, kad ši veikla atitiktų patvirtintą strategiją ir programas.
4.   Kiekvienais metais Komunikacijos komisija pateikia biurui metinę veiklos ataskaitą, įskaitant informaciją apie savo pareigų įgyvendinimo veiksmingumą, savo strategiją ir kitų metų darbo programą.
III skyrius
PREZIDIUMAS IR PIRMININKAS
13 straipsnis
1.   Prezidiumą sudaro pirmininkas ir du pirmininko pavaduotojai.
2.   Komiteto prezidiumas kartu su grupių pirmininkais rengia posėdžius biuro ir asamblėjos darbui parengti. Šiuose posėdžiuose gali dalyvauti skyrių pirmininkai.
3.   Komiteto darbo programai sudaryti ir jos vykdymo pažangai įvertinti prezidiumas posėdžiauja su grupių ir skyrių pirmininkais ne rečiau kaip du kartus per metus.
14 straipsnis
1.   Pirmininkas vadovauja visai Komiteto ir jo organų veiklai vadovaudamasis Sutartimi ir šiomis Darbo tvarkos taisyklėmis. Jis turi visus įgaliojimus, būtinus svarstymams Komitete vadovauti ir užtikrinti jų sklandžią eigą.
2.   Pirmininkui atlikti darbą padeda pavaduotojai; jis gali jiems pavesti vykdyti jo kompetencijai priklausančius konkrečius uždavinius arba įsipareigojimus.
3.   Pirmininkas gali ribotam laikui patikėti konkrečias užduotis generaliniam sekretoriui.
4.   Pirmininkas atstovauja Komitetui. Jis gali perduoti šį atstovavimo įgaliojimą pavaduotojui arba, tam tikrais atvejais, vienam iš narių.
5.   Pirmininkas pateikia Komitetui tarp sesijų Komiteto vardu vykdytos veiklos ir jos rezultatų ataskaitą. Ši ataskaita nėra svarstoma.
6.   Išrinktasis pirmininkas plenarinėje sesijoje pristato savo kadencijos darbo programą. Kadencijos pabaigoje jis pateikia atlikto darbo ataskaitą.
Šie du pranešimai gali būti svarstomi asamblėjoje.
15 straipsnis
Du pirmininko pavaduotojai atitinkamai yra Finansų ir biudžeto reikalų komisijos pirmininkas ir Komunikacijos komisijos pirmininkas ir savo užduotis atlieka vadovaujami Komiteto pirmininko.
16 straipsnis
1.   Išplėstos sudėties prezidiumą sudaro Komiteto pirmininkas, du pirmininko pavaduotojai ir grupių pirmininkai.
2.   Išplėstos sudėties prezidiumo vaidmuo:
a)
organizuoti biuro ir asamblėjos darbą ir sudaryti tam palankias sąlygas;
b)
padėti priimti būtinus sprendimus skubiais arba nepaprastosios padėties atvejais.
Atsižvelgiant į tai, skyrių ir konsultacinių komisijų pirmininkai, taip pat kiti asmenys gali būti pakviesti dalyvauti jo posėdžiuose.
3.   Išplėstos sudėties prezidiumas mažiausiai du kartus per metus rengia posėdžius su skyrių ir konsultacinių komisijų pirmininkais, kad parengtų Komiteto darbo programą ir įvertintų jos įgyvendinimą.
IV skyrius
SKYRIAI
17 straipsnis
1.   Komitete yra įsteigti šeši skyriai. Plenarinė asamblėja biuro siūlymu gali įkurti kitus skyrius sutartyse aptariamoms sritims nagrinėti.
2.   Komitetas skyrius sudaro po kiekvieno perrinkimo kas penkerius metus steigiamosios sesijos metu.
3.   Skyrių sąrašas ir jų kompetencija gali būti iš naujo nagrinėjami po kiekvieno perrinkimo kas penkerius metus.
18 straipsnis
1.   Skyrių narių skaičių nustato Komitetas biuro siūlymu.
2.   Visi Komiteto nariai, išskyrus pirmininką, turi priklausyti bent vienam skyriui.
3.   Nė vienas narys negali priklausyti daugiau nei dviem skyriams, išskyrus atvejus, kai narys yra iš valstybės narės, turinčios devynis ar mažiau Komiteto narių. Tačiau nė vienas narys negali priklausyti daugiau nei trims skyriams.
4.   Tačiau nė vienas narys negali priklausyti daugiau nei trims skyriams. Skyrių narius skiria Komitetas dvejų su puse metų kadencijai, kuri gali būti pratęsta.
5.   Skyriaus narys keičiamas ta pačia tvarka kaip ir skiriamas.
19 straipsnis
1.   Skyriaus biurą, išrinktą dvejiems su puse metų, sudaro dvylika narių, įskaitant pirmininką ir tris pavaduotojus, po vieną iš kiekvienos grupės.
2.   Skyriaus pirmininkus ir kitus jo biuro narius renka Komitetas.
3.   Skyriaus pirmininkas ir kiti jo biuro nariai gali būti perrenkami kitai kadencijai.
4.   Trims skyriams grupės pirmininkauja keisdamosi kas dvejus su puse metų. Ta pati grupė bet kuriam skyriui negali pirmininkauti ilgiau nei penkerius metus iš eilės.
20 straipsnis
1.   Skyrių uždavinys yra priimti nuomonę arba informacinį pranešimą, susijusius su klausimais, kuriuos jiems pavesta nagrinėti pagal šių Darbo tvarkos taisyklių 37 straipsnį.
2.   Skyriai jiems paskirtiems klausimams nagrinėti iš savo narių gali sudaryti tyrimo grupę ar redakcinę grupę arba paskirti vienintelį pranešėją.
3.   Pranešėjai ar prireikus bendrapranešėjai skiriami bei tyrimo ir redakcinės grupės sudėtis nustatoma remiantis grupių pasiūlymais.
4.   Tam, kad tyrimo grupės galėtų pradėti darbą skubiai, trys grupių pirmininkai susitaria dėl siūlomų skirti pranešėjų ir galimų bendrapranešėjų bei tyrimo arba redakcinių grupių sudėties, skyrių pirmininkai imasi veiksmų, būtinų užtikrinti, kad būtų galima pradėti darbą.
5.   Pranešėjas įpareigojamas, tam tikrais atvejais kartu su savo ekspertu, prižiūrėti su plenarinėje sesijoje priimtomis nuomonėmis susijusią tolesnę veiklą. Šią užduotį jam padeda atlikti atitinkamo skyriaus sekretoriatas. Apie šiuos veiksmus pranešama skyriui.
6.   Tyrimo grupės negali tapti nuolatinėmis struktūromis, išskyrus išimtinius atvejus, kai iš anksto gaunamas biuro sutikimas tam pačiam dvejų su puse metų laikotarpiui.
21 straipsnis
1.   Jei Komiteto narys negali dalyvauti parengiamajame darbe, jam gali atstovauti jo pakaitinis narys.
2.   Pakaitiniai nariai balsavimo teisės neturi.
3.   Tačiau jei narys yra skyriaus arba tyrimo grupės pirmininkas, skyriaus biuro narys arba pranešėjas, atlikdamas šias funkcijas jis negali būti atstovaujamas savo pakaitinio nario.
4.   Pasirinkto pakaitinio nario pavardę ir pareigas reikia pranešti Komiteto biurui, kuris turi jį patvirtinti.
5.   Pakaitinis narys parengiamojo darbo metu atlieka tas pačias funkcijas kaip ir narys, kurį jis pakeičia, kartu jam taikomos tos pačios kaip ir nariui kelionės ir pragyvenimo išlaidų kompensavimo taisyklės.
V skyrius
PAKOMITEČIAI IR PAGRINDINIS PRANEŠĖJAS
22 straipsnis
1.   Išimtiniais atvejais Komitetas biuro iniciatyva iš savo narių gali sudaryti pakomitečius, kurie rengtų nuomonės projektą arba informacinį pranešimą bendro pobūdžio horizontaliais klausimais, kurie turės būti perduoti pirmiausia biurui, o po to Komitetui svarstyti.
2.   Laikotarpiu tarp sesijų biuras gali įsteigti pakomitečius, kuriuos galiausiai turi patvirtinti Komitetas. Pakomitetis gali būti sudarytas tik vienai problemai išnagrinėti. Pakomitetis automatiškai panaikinamas po to, kai Komitetas balsuoja dėl jo parengtos nuomonės projekto arba informacinio pranešimo.
3.   Pakomitetis, įsteigtas išnagrinėti keleto skyrių kompetencijai priskiriamus klausimus, sudaromas iš atitinkamų skyrių narių.
4.   Pakomitečiai veikia pagal tas pačias taisykles kaip ir skyriai.
23 straipsnis
Tais atvejais, kai pateikiamas prašymas parengti nuomonę dėl antraeilių klausimų arba skubos tvarka, Komitetas gali paskirti pagrindinį pranešėją, kuris vienas pristato savo nuomonę plenarinei asamblėjai prieš tai nesikreipdamas į skyrių.
VI skyrius
OBSERVATORIJOS, KLAUSYMAI, EKSPERTAI
24 straipsnis
1.   Komitetas gali įsteigti observatoriją, kai nagrinėjamo klausimo pobūdis, apimtis ir sudėtingumas reikalauja ypatingo darbo metodų, procedūrų ir naudojamų priemonių lankstumo.
2.   Sprendimas dėl observatorijos įsteigimo priimamas plenarinėje asamblėjoje, kuri patvirtina ankstesnį biuro priimtą sprendimą grupės arba skyriaus siūlymu.
3.   Sprendime dėl observatorijos įsteigimo turi būti apibrėžtas jos tikslas, struktūra, sudėtis ir laikotarpis, kuriam ji įsteigiama.
4.   Observatorijos galėtų parengti metinį informacinį pranešimą dėl sutarties horizontalių straipsnių (socialinių, aplinkosauginių ir vartotojų apsaugos) taikymo ir jų poveikio Sąjungos politikai. Toks pranešimas, asamblėjos sprendimu, galėtų būti perduotas Europos Parlamentui, Tarybai ir Komisijai.
5.   Kiekviena observatorija dirba globojama ir kontroliuojama vieno iš skyrių.
25 straipsnis
Jei svarstomas klausimas yra pakankamai svarbus, įvairūs Komiteto organai ir struktūriniai darbo padaliniai gali kviesti dalyvauti klausymuose Komitetui nepriklausančius asmenis. Jei pastarųjų dalyvavimas sudaro papildomų išlaidų, atitinkamas organas ar struktūrinis darbo padalinys turi gauti išankstinį Komiteto biuro leidimą ir pateikti pagrindžiančią programą, kad patikslintų kai kuriuos aspektus, dėl kurių, jų manymu, būtina kreiptis pagalbos į Komitetui nepriklausančius asmenis.
26 straipsnis
1.   Kai tai yra būtina tam tikroms užduotims atlikti, grupių pirmininkai pranešėjų ir (arba) bendrapranešėjų siūlymu gali paskirti ekspertus.
2.   Grupių pirmininkai taip pat gali paskirti grupių ekspertus.
3.   Ekspertams, dalyvaujantiems parengiamajame darbe, taikomos tos pačios kaip ir Komiteto nariams kelionės ir pragyvenimo išlaidų kompensavimo sąlygos.
4.   Kai tai yra naudinga, pranešėjų arba bendrapranešėjų siūlymu jų ekspertai gali dalyvauti skyriaus ar konsultacinės komisijos posėdžiuose, kurių metu nagrinėjamos nuomonės ar informaciniai pranešimai, kuriems parengti jie buvo paskirti.
Atitinkamo skyriaus ar konsultacinės komisijos pirmininkas turi duoti savo išankstinį sutikimą.
5.   Ekspertai neatstovauja Komitetui ir neturi teisės kalbėti jo vardu.
6.   Komiteto nariai negali būti paskirti ekspertais.
Jų pakaitiniai nariai gali būti paskirti ekspertais laikinai sustabdant jų pakaitinio nario įgaliojimus.
Konsultacinių komisijų atstovai gali būti skiriami tik juos paskyrusios grupės arba šiai grupei priklausančio pranešėjo ekspertais.
VII skyrius
KONSULTACINĖS KOMISIJOS
27 straipsnis
1.   Komitetas turi teisę sudaryti konsultacines komisijas. Pastarąsias sudaro Komiteto nariai ir organizuotos pilietinės visuomenės įvairių sričių, kurias Komitetas nori įtraukti į savo darbą, atstovai.
2.   Sprendimą dėl šių komisijų sudarymo priima plenarinė asamblėja, kuri patvirtina biuro priimtą sprendimą. Sprendime dėl šių komisijų sudarymo turi būti apibrėžtas jų tikslas, struktūra, sudėtis, laikotarpis, kuriam jos įsteigiamos, ir jų darbo taisyklės.
3.   Remiantis šio straipsnio 1 ir 2 dalių nuostatomis, gali būti sudaryta Pramonės permainų konsultacinė komisija (CCMI), kurią sudarys Komiteto nariai bei įvairių ekonomikos, socialinių ir pilietinės visuomenės sektorių, susijusių su pramonės permainomis, atstovai. Šios komisijos pirmininkas turi būti Komiteto biuro, kuriam kas dvejus su puse metų jis turi pateikti CCMI veiklos ataskaitą, narys. Jis renkamas iš biurą sudarančių narių, numatytų šių Darbo tvarkos taisyklių 4 straipsnio 1 dalies d punkte. Parengiamajame darbe dalyvaujančiam atstovui ir jo pakaitiniam atstovui taikomos tos pačios kaip ir nariui kelionės ir pragyvenimo išlaidų kompensavimo sąlygos.
VIII skyrius
DIALOGAS SU EUROPOS SĄJUNGOS IR TREČIŲJŲ ŠALIŲ EKONOMIKOS IR SOCIALINIŲ REIKALŲ ORGANIZACIJOMIS
28 straipsnis
1.   Komitetas biuro iniciatyva gali palaikyti struktūruotus santykius su Europos Sąjungos ir trečiųjų šalių ekonomikos ir socialinių reikalų tarybomis, panašiomis institucijomis ir ekonominio bei socialinio pobūdžio pilietinės visuomenės organizacijomis.
2.   Lygiai taip pat jis imasi veiksmų, skatinančių ekonomikos ir socialinių reikalų tarybų arba panašių institucijų kūrimą tose šalyse, kur jų dar nėra.
29 straipsnis
1.   Komitetas biuro siūlymu gali paskirti delegacijas ryšiams su įvairiomis ne Europos Sąjungos valstybių ar jų asociacijų ekonominio ir socialinio pobūdžio organizuotos pilietinės visuomenės organizacijomis palaikyti.
2.   Komiteto bendradarbiavimas su organizuotos pilietinės visuomenės partneriais šalyse kandidatėse vyksta jungtinių konsultacinių komitetų forma, jei jie buvo sudaryti asociacijos tarybų. Jei jų nėra, bendradarbiavimas vyksta per ryšių grupes.
3.   Jungtiniai konsultaciniai komitetai ir ryšių grupės rengia informacinius pranešimus ir pareiškimus, kuriuos Komitetas gali persiųsti kitoms kompetentingoms institucijoms ir atitinkamiems suinteresuotiesiems subjektams.
IX skyrius
GRUPĖS
30 straipsnis
1.   Komitetą sudaro trys grupės, kurių nariai atstovauja atitinkamai darbdaviams, darbuotojams ir įvairioms ekonominio ir socialinio pobūdžio organizuotos pilietinės visuomenės interesų grupėms.
2.   Grupės išsirenka savo pirmininką ir jo pavaduotojus. Grupės dalyvauja rengiant, organizuojant ir koordinuojant Komiteto ir jo organų darbą bei teikia jiems informaciją. Kiekviena grupė turi savo sekretoriatą.
3.   Grupės siūlo asamblėjai Komiteto pirmininko ir pirmininko pavaduotojų kandidatūras, kaip apibrėžta 7 straipsnio 6 dalyje, vadovaudamosi vyrų ir moterų lygių galimybių principu, kaip apibrėžta Europos Sąjungos institucijų.
4.   Grupių pirmininkai pagal 4 straipsnio 1 dalies b punktą yra Komiteto biuro nariai.
5.   Grupių pirmininkai padeda Komiteto prezidiumui kurti politiką ir, tam tikrais atvejais, kontroliuoti išlaidas.
6.   Grupių pirmininkai kartu su Komiteto prezidiumu padeda parengti biuro ir asamblėjos darbą.
7.   Grupės teikia pasiūlymus asamblėjai renkant skyrių pirmininkus pagal 7 straipsnio 7 dalį ir skyrių biurus pagal 19 straipsnį.
8.   Grupės teikia pasiūlymus dėl Finansų ir biudžeto reikalų komisijos, kurią biuras steigia pagal 11 straipsnio 1 dalį, sudėties.
9.   Grupės teikia pasiūlymus dėl observatorijų ir konsultacinių komisijų, kurias asamblėja steigia atitinkamai pagal 24 ir 27 straipsnius, sudėties.
10.   Grupės teikia pasiūlymus dėl delegacijų ir jungtinių konsultacinių komitetų, įsteigtų atitinkamai pagal 29 straipsnio 1 ir 2 dalis, sudėties.
11.   Grupės teikia pasiūlymus dėl pranešėjų kandidatūrų ir tyrimo bei redakcinių grupių, kurias paskiria ar įsteigia skyriai pagal 20 straipsnio 3 dalį, sudėties.
12.   Remdamosi šio straipsnio 7–11 dalimis, grupės atsižvelgia į tai, kad Komitete būtų atstovaujama valstybėms narėms, įvairiems ekonominės ir socialinės veiklos interesams, įvairios kompetencijos sritims ir geros vadybos kriterijams.
13.   Nariai gali savanoriškai priklausyti vienai iš grupių, tačiau jų kandidatūrą turi patvirtinti tos grupės nariai. Vienas narys tuo pačiu metu gali priklausyti tik vienai grupei.
14.   Generalinis sekretoriatas teikia jokiai grupei nepriklausantiems nariams materialinę ir techninę paramą, reikalingą jų įgaliojimams vykdyti. Dėl jų dalyvavimo tyrimo grupėse ir kituose struktūriniuose padaliniuose sprendimą priima pirmininkas pasikonsultavęs su grupėmis.
X skyrius
KATEGORIJOS
31 straipsnis
1.   Komiteto nariai gali savanoriškai susiskirstyti į kategorijas, atstovaujančias įvairiems Europos Sąjungos organizuotos pilietinės visuomenės ekonominiams ir socialiniams interesams.
2.   Tai pačiai kategorijai gali priklausyti visų trijų Komiteto grupių nariai. Vienas narys tuo pat metu gali priklausyti tik vienai kategorijai.
3.   Kategorijos sukūrimui turi pritarti biuras, kuris apie tai praneša asamblėjai.
4.   Sprendime dėl pritarimo kategorijos sukūrimui apibrėžiamas jos tikslas, struktūra, sudėtis, laikotarpis, kuriam ji įsteigiama, ir jos veiklos taisyklės.
Šį sprendimą biuras gali iš dalies pakeisti arba atšaukti.
Mažiausias reikalaujamas narių skaičius kategorijai sukurti yra dešimt.
II ANTRAŠTINĖ DALIS
KOMITETO VEIKIMAS
I skyrius
PATARIAMOJI KOMITETO FUNKCIJA
32 straipsnis
1.   Komitetą sušaukia jo pirmininkas nuomonėms, kurių prašo Europos Parlamentas, Taryba arba Komisija, priimti.
2.   Jį biuro siūlymu ir gavęs daugumos jo narių sutikimą sušaukia pirmininkas tam, kad jis savo iniciatyva parengtų nuomonę bet kuriuo Europos Sąjungos, jos politikos ir galimos politikos raidos klausimu.
33 straipsnis
1.   Prašymai pateikti nuomonę, numatyti 32 straipsnio 1 dalyje, pateikiami pirmininkui. Pirmininkas organizuoja Komiteto darbą kartu su biuru kiek įmanoma atsižvelgdamas į terminus, nustatytus prašyme pateikti nuomonę.
2.   Biuras suskirsto nuomones į kategorijas ir nustato jų rengimo eiliškumą.
3.   Skyriai rengia pasiūlymą dėl nuomonių skirstymo į toliau apibrėžiamas tris kategorijas. Jie laikinai nustato tyrimo grupės narių skaičių. Po Komiteto prezidiumui ir grupių pirmininkams apsvarsčius pasiūlymą, jis teikiamas biurui sprendimui priimti. Išimtiniais atvejais grupių pirmininkai gali siūlyti keisti tyrimo grupės narių skaičių. Biuras kitame posėdyje tvirtina naują pasiūlymą ir nustato galutinį tyrimo grupės narių skaičių.
Trys nuomonių kategorijos apibrėžiamos vadovaujantis šiais kriterijais:
A kategorija (prioritetiniais laikomi prašymai pateikti nuomones). Šiai kategorijai priklauso:
—
visi (Europos Parlamento, ES Tarybai pirmininkausiančių valstybių, Komisijos) prašymai parengti tiriamąsias nuomones,
—
visi patvirtinti pasiūlymai rengti nuomones savo iniciatyva,
—
tam tikri privalomi arba neprivalomi prašymai pateikti nuomonę.
Gavus tokių prašymų, darbą atlieka įvairaus dydžio (6, 9, 12, 15, 18, 21 ar 24 narių) tyrimo grupės, kurioms sudaromos atitinkamas sąlygos.
B kategorija (privalomas arba neprivalomas konsultavimasis antraeiliais arba skubaus pobūdžio klausimais).
Gavus tokių prašymų, darbą atlieka vienintelis arba pagrindinis pranešėjas. Išimtiniais atvejais biuro sprendimu B kategorijos nuomonę gali būti pavesta rengti trijų asmenų redakcinei grupei (B+ kategorija). Sprendimą dėl posėdžių skaičiaus ir darbo kalbų priima biuras.
C kategorija (privalomas arba neprivalomas konsultavimasis grynai techninio pobūdžio klausimais).
Gavus tokių prašymų, rengiama tipinė nuomonė, kurią biuras teikia asamblėjai. Pagal šią tvarką nenumatytas nei pranešėjo skyrimas, nei svarstymas skyriuje, o tik nuomonės priėmimas arba atmetimas plenarinėje sesijoje. Plenarinėje sesijoje asamblėjos visų pirma prašoma pritarti arba nepritarti nuomonės rengimui pirmiau minėta tvarka. Po to asamblėjos prašoma balsuoti „už“ arba „prieš“ tipinės nuomonės priėmimą.
4.   Skubos tvarka nagrinėjamiems klausimams taikomos šių Darbo tvarkos taisyklių 63 straipsnio nuostatos.
34 straipsnis
Komitetas, siekdamas išnagrinėti bet kurį klausimą, susijusį su Europos Sąjungos politika ir jos galima raida, biuro siūlymu gali nuspręsti parengti informacinį pranešimą.
35 straipsnis
Komitetas skyriaus, grupės ar trečdalio savo narių siūlymu gali parengti rezoliucijas aktualiais klausimais, kurias pagal 61 straipsnio 2 dalį tvirtina asamblėja. Rezoliucijų projektai įtraukiami į asamblėjos darbotvarkę pirmumo tvarka.
36 straipsnis
1.   Biuras gali bendrais sprendimais valdyti veiklą, tiesiogiai ar netiesiogiai susijusią su jo patariamąja funkcija, ir konkrečiais sprendimais suteikti leidimą tokiai veiklai vykdyti. Tai būtent:
—
Komiteto kuriami, sudaromi ir valdomi forumai, platformos ar kitos teminės konsultacijų struktūros, taip pat Komiteto ir jo narių dalyvavimo Sąjungos institucijų sukurtose konsultacijų struktūrose arba tose, kuriose jos dalyvauja, forma,
—
tyrimų vykdymas arba užsakymas ir jų skelbimas,
—
darbo vizitų ir renginių už Komiteto ribų organizavimas,
—
politikos vertinimai, dėl kurių sprendžia biuras arba kurių prašo Sąjungos institucijos, visų pirma rengiant nuomones arba informacinius pranešimus, kaip apibrėžta šiose Darbo tvarkos taisyklėse; „politikos vertinimu“ vadinamas ex post vertinimas, kuris yra susijęs su jau įgyvendinama politika ar teisės aktais. Juose išreiškiami Komitete atstovaujamų organizacijų vertinimai ir pageidavimai;
2.   Teikdamas savo ex post vertinimus (informacinius pranešimus), EESRK pateikia pilietinės visuomenės organizacijų nuomonę apie ES politikos poveikį. Ex post vertinimas turi būti kokybiškas ir tikslingas. Šio vertinimo metu atsižvelgiama į socialinį bei ekonominį poveikį ir poveikį aplinkai.
3.   Sprendimus dėl narių dalyvavimo išorės organizacijose priima biuras, kuris reguliariai stebi ir vertina šį procesą. Narių atstovavimas išorės organizacijose yra subalansuotas ir vyksta rotacijos tvarka.
II skyrius
DARBO ORGANIZAVIMAS
A.   SKYRIŲ VEIKLA
37 straipsnis
1.   Nuomonei arba informaciniam pranešimui parengti biuras, remdamasis 9 straipsnio 4 dalimi, paskiria skyrių, atsakingą už šio darbo organizavimą. Jei aišku, kad svarstomas klausimas priklauso tam tikro skyriaus kompetencijai, pirmininkas paskiria šį skyrių ir apie tai praneša biurui.
2.   Kai skyrius, paskirtas parengti nuomonę, norėtų išgirsti Pramonės permainų konsultacinės komisijos (CCMI) nuomonę arba kai ši komisija nori išreikšti savo požiūrį į skyriui pavestą nuomonę, biuras gali leisti CCMI vienu ar keletu klausimų, dėl kurių prašoma parengti nuomonę, parengti papildomąją nuomonę. Biuras taip pat gali priimti šį sprendimą savo iniciatyva. Biuras organizuoja Komiteto darbą taip, kad CCMI galėtų parengti savo nuomonę tinkamu laiku ir kad skyrius galėtų į ją atsižvelgti.
Skyrius yra vienintelis kompetentingas atsiskaityti Komitetui. Tačiau jis prie savo nuomonės privalo pridėti konsultacinės komisijos parengtą papildomąją nuomonę.
3.   Pirmininkas praneša atitinkamo skyriaus pirmininkui sprendimą, taip pat nurodo terminą, per kurį skyrius turi atlikti savo darbą.
4.   Pirmininkas praneša Komiteto nariams apie prašymą pateikti nuomonę, taip pat nurodo dieną, kurią šis klausimas bus įtrauktas į plenarinės sesijos darbotvarkę.
38 straipsnis
Pirmininkas, suderinęs su biuru, gali leisti skyriui surengti jungtinį posėdį su Europos Parlamento ar Regionų komiteto komisija.
39 straipsnis
Skyrius, kuriems paskiriama nagrinėti klausimą pagal šių Darbo tvarkos taisyklių nustatytą tvarką, sušaukia jų pirmininkas.
40 straipsnis
1.   Skyrių posėdžius parengia skyrių pirmininkai konsultuodamiesi su skyriaus biuru.
2.   Posėdžiams pirmininkauja skyriaus pirmininkas, o jo nesant – vienas iš jo pavaduotojų.
41 straipsnis
1.   Kai skyrių posėdžiuose dalyvauja daugiau nei pusė tikrųjų narių ar jų atstovų, laikoma, kad kvorumas yra.
2.   Jei kvorumo nėra, pirmininkas nutraukia posėdį ir, jo nuomone, tinkamu laiku ir sąlygomis, tačiau tą pačią dieną, sušaukia kitą posėdį; kitame posėdyje, nepaisant jame dalyvaujančių narių ar jų atstovų skaičiaus, laikoma, kad kvorumas yra.
42 straipsnis
Susipažinęs su nuomonės projektu, kurį pristato pranešėjas arba prireikus bendrapranešėjis, skyrius priima nuomonę.
43 straipsnis
1.   Skyriaus nuomonę sudaro tik šių Darbo tvarkos taisyklių 61 straipsnyje nustatyta tvarka priimti tekstai.
2.   Atmestų pakeitimų tekstas kartu su balsavimo dėl jų rezultatais pateikiamas nuomonės priede, jei už pakeitimus buvo atiduota ne mažiau kaip ketvirtadalis balsų.
44 straipsnis
Skyriaus nuomonę kartu su 43 straipsnyje nustatyta tvarka pridedamais dokumentais skyriaus pirmininkas perduoda Komiteto pirmininkui, o biuras ją nedelsdamas pateikia Komitetui. Šie dokumentai turi būti pateikti Komiteto nariams tinkamu laiku.
45 straipsnis
Rašomas kiekvieno skyriaus ir konsultacinės komisijos trumpas posėdžio protokolas. Šis protokolas pateikiamas skyriui tvirtinti.
46 straipsnis
Pirmininkas, biurui arba, tam tikru atveju, asamblėjai pritarus, gali grąžinti klausimą skyriui persvarstyti, jei mano, kad nebuvo laikomasi šiose Darbo tvarkos taisyklėse nustatytos nuomonių rengimo tvarkos, arba jei mano, kad reikalingas papildomas tyrimas.
47 straipsnis
1.   Nepažeidžiant 20 straipsnio 2 dalies nuostatų, parengiamasis skyrių darbas iš esmės atliekamas tyrimo grupėje.
2.   Pranešėjas, padedamas savo eksperto ir prireikus vieno ar keleto bendrapranešėjų, išnagrinėja pateiktą klausimą, atsižvelgia į pareikštas nuomones ir, jomis remdamasis, parengia nuomonės projektą, kuris perduodamas skyriaus pirmininkui.
3.   Tyrimo grupės posėdžiuose nebalsuojama.
B.   PLENARINIŲ SESIJŲ DARBAS
48 straipsnis
Asamblėja, kurią sudaro visi Komiteto nariai, renkasi į sesijas.
49 straipsnis
1.   Sesijas rengia pirmininkas kartu su biuru. Darbui organizuoti biuras susirenka prieš kiekvieną sesiją, o prireikus – ir sesijos metu.
2.   Biuras gali nustatyti bendro kiekvienos nuomonės svarstymo plenarinės sesijos metu trukmę.
50 straipsnis
1.   Darbotvarkės projektą, biuro parengtą prezidiumo ir grupių pirmininkų siūlymu, Komiteto pirmininkas nusiunčia visiems Komiteto nariams, Europos Parlamentui, Tarybai ir Komisijai ne vėliau kaip prieš penkiolika dienų iki atitinkamos sesijos pradžios.
2.   Kiekvienos sesijos pradžioje asamblėjai pateikiamas tvirtinti darbotvarkės projektas. Patvirtinus darbotvarkę, į ją įtraukti klausimai turi būti nagrinėjami to posėdžio, į kurio tvarkaraštį jie yra įrašyti, metu. Dokumentai, reikalingi Komitetui klausimui svarstyti, pateikiami nariams 44 straipsnyje nustatyta tvarka.
51 straipsnis
1.   Kai Komiteto sesijų posėdžiuose dalyvauja daugiau nei pusė Komiteto narių ar jų atstovų, laikoma, kad kvorumas yra.
2.   Jei kvorumo nėra, pirmininkas nutraukia posėdį ir, jo nuomone, tinkamu laiku, tačiau būtinai tos pačios sesijos metu, sušaukia kitą posėdį; kitame posėdyje, nepaisant jame dalyvaujančių narių ar jų atstovų skaičiaus, laikoma, kad kvorumas yra.
52 straipsnis
Pateikus tvirtinti darbotvarkę, pirmininkas, jei reikia, praneša apie naujo aktualaus klausimo įtraukimą į darbotvarkę.
53 straipsnis
Komitetas, siekdamas išnagrinėti rezoliucijų projektus, pateiktus 35 straipsnyje numatyta tvarka, gali keisti darbotvarkės projektą.
54 straipsnis
1.   Pirmininkas skelbia posėdžio pradžią, vadovauja diskusijoms ir užtikrina, kad būtų laikomasi šių Darbo tvarkos taisyklių. Pirmininkui padeda pavaduotojai.
2.   Jei pirmininkas nedalyvauja, jį pakeičia pavaduotojai. Jei nedalyvauja pavaduotojai, juos pakeičia vyriausias pagal amžių biuro narys.
3.   Komitetas, svarstydamas klausimą, remiasi skyriaus, kuris šiuo klausimu atsiskaito asamblėjai, darbu.
4.   Jei prieš skyriuje priimtą dokumentą balsavo mažiau nei penki nariai, biuras gali pasiūlyti įtraukti jį į asamblėjos darbotvarkę tarp klausimų, už kuriuos balsuojama be svarstymo.
Ši procedūra netaikoma, jei:
—
tam prieštarauja ne mažiau kaip 25 nariai,
—
pakeitimai pateikiami svarstyti plenarinėje sesijoje,
—
arba atitinkamas skyrius nusprendžia, kad dokumentas turi būti svarstomas plenarinėje sesijoje.
5.   Jei tekstas asamblėjoje negauna balsų daugumos, pirmininkas, asamblėjos sutikimu, gali grąžinti dokumentą kompetentingam skyriui pakartotiniam svarstymui arba paskirti pagrindinį pranešėją, kuris pristatytų naują dokumento projektą toje pačioje arba kitoje sesijoje.
55 straipsnis
1.   Pakeitimai turi būti pateikiami raštu, pasirašyti jų autorių ir pateikti sekretoriatui prieš prasidedant sesijai.
2.   Siekdamas užtikrinti veiksmingą asamblėjos darbo organizavimą, biuras nustato pakeitimų pateikimo tvarką.
3.   Tačiau Komitetas priima pakeitimus, pateiktus prieš prasidedant posėdžiui, jei jie yra pasirašyti ne mažiau kaip dvidešimt penkių narių.
4.   Pakeitimuose turi būti nurodyta keičiama teksto vieta ir pridėti trumpai išdėstyti paaiškinimai. Pakeitimai, kurių tiek forma, tiek turinys kartojasi, nagrinėjami visi kartu.
5.   Paprastai asamblėja išklauso tik pakeitimo autorių, pakeitimo oponentą ir pranešėją.
6.   Nagrinėjant pakeitimą, pranešėjas, gavęs minėto pakeitimo autoriaus sutikimą, gali žodžiu pristatyti kompromisinius pasiūlymus. Šiuo atveju asamblėja balsuoja tik už kompromisinius pasiūlymus.
7.   Prireikus Komiteto pirmininkas kartu su kompetentingo skyriaus pirmininku ir pranešėju gali pasiūlyti Komitetui pakeitimų klausimą spręsti taip, kad būtų išsaugotas galutinio teksto nuoseklumas.
56 straipsnis
1.   Bet kuris pakeitimas arba pakeitimai, kuriuose išreiškiama skyriaus arba konsultacinės komisijos nuomonei priešinga pozicija, apibūdinama kaip kontranuomonė. Kontranuomonė turėtų būti trumpa ir glausta ir turėtų būti visiškai nepriklausoma, t. y. joje turėtų būti pateiktos išvados ir paaiškinimas.
2.   Grupės gali prašyti biuro vieną ar keletą pakeitimų laikyti kontranuomone.
3.   Biuras savo sprendimą priima pasikonsultavęs su atitinkamo skyriaus ar konsultacinės komisijos pirmininku.
4.   Nusprendęs laikyti vieną ar keletą pakeitimų kontranuomone, biuras gali nuspręsti grąžinti nuomonę kartu su kontranuomone atitinkamam skyriui ar konsultacinei komisijai iš naujo nagrinėti, jeigu numatytas terminas nuomonei priimti tai leidžia.
5.   Jeigu pakeitimas nebuvo pateiktas laiku, kad biuras galėtų priimti dėl jo sprendimą ar jį laikyti kontranuomone, tokį sprendimą, taip pat bet kokį sprendimą grąžinti klausimą atitinkamam organui pakartotinai nagrinėti, priima asamblėja išplėstos sudėties prezidiumui siūlymu, pasikonsultavus su atitinkamo organo pirmininku.
6.   Jeigu 5 dalyje minimu atveju klausimas nėra grąžinamas atitinkamam organui arba siūlomas tekstas nėra laikomas kontranuomone, plenarinėje sesijoje dėl pateiktų pakeitimų balsuojama taip pat, kaip ir dėl grupės pakeitimų.
7.   Jeigu už kontranuomonę plenariniame posėdyje balsuoja dauguma narių, ji yra priimama.
Siekiant nuspręsti, ar pradinis tekstas turėtų būti pridėtas prie priimtos nuomonės, balsuojama iš naujo. Pradinis tekstas pridedamas prie naujo teksto, jeigu už jį balsuoja ne mažiau kaip ketvirtadalis balsavusiųjų.
8.   Jei kontranuomonė nesurenka balsų daugumos, bet už ją balsuoja ne mažiau kaip ketvirtadalis balsavusiųjų, ji pridedama prie pradinės nuomonės.
57 straipsnis
1.   Pirmininkas savo iniciatyva arba vieno iš narių reikalavimu gali paprašyti Komiteto pareikšti savo nuomonę dėl galimybės apriboti kalbėjimo laiką bei pranešėjų skaičių, atidėti posėdį arba nutraukti diskusijas. Nutraukus diskusijas, žodis gali būti suteikiamas tik dėl balsavimo motyvų aiškinimo jau įvykus balsavimui ir neviršijant pirmininko nustatyto laiko.
2.   Narys bet kuriuo metu gali prašyti ir gauti pirmumo teisę pasakyti savo nuomonę dėl procedūrinio pasiūlymo.
58 straipsnis
1.   Rašomas kiekvienos plenarinės sesijos protokolas. Protokolas pateikiamas Komitetui tvirtinti.
2.   Galutinę protokolo redakciją pasirašo Komiteto pirmininkas ir generalinis sekretorius.
59 straipsnis
1.   Komiteto nuomones sudaro teisinis pagrindas, aiškinamasis raštas ir Komiteto požiūris į problemos visumą.
2.   Balsavimo dėl visos nuomonės teksto rezultatai nurodomi nuomonės teksto darbo tvarkos skirsnyje. Jei balsuojama vardiniu būdu, įrašomos balsavusiųjų pavardės.
3.   Jei plenarinėje sesijoje atmetami pakeitimai, už kuriuos buvo atiduota ne mažiau kaip ketvirtadalis balsų, pakeitimų tekstas ir jų paaiškinimas kartu su balsavimo rezultatais pridedami prie atitinkamos Komiteto nuomonės. Toks pat reikalavimas taikomas ir kontranuomonei.
4.   Skyriaus nuomonės tekstas, kuris buvo atmestas dėl asamblėjos priimtų pakeitimų, kartu su balsavimo rezultatais pridedamas prie Komiteto nuomonės, jei už skyriaus pasiūlytos nuomonės tekstą balsavo ne mažiau kaip ketvirtadalis balsavusiųjų.
5.   Kai viena iš Komitete pagal 30 straipsnį įsteigtų grupių arba viena iš ekonominės ir socialinės veiklos kategorijų, įsteigtų pagal 31 straipsnį, vieningai laikosi priešingos pozicijos asamblėjos svarstomu klausimu, glaustai išdėstyta jų pozicija gali būti pridedama prie nuomonės, kai diskusijos šiuo klausimu baigiamos vardiniu balsavimu.
60 straipsnis
1.   Komiteto priimtos nuomonės ir sesijos protokolai nusiunčiami Europos Parlamentui, Tarybai ir Komisijai.
2.   Komiteto priimta nuomonė gali būti nusiųsta visoms kitoms institucijoms ir suinteresuotoms organizacijoms.
III ANTRAŠTINĖ DALIS
BENDROSIOS NUOSTATOS
I skyrius
BALSAVIMO BŪDAI
61 straipsnis
1.   Balsai yra išreiškiami taip: „už“, „prieš“ arba „susilaikau“.
2.   Jei šiose Darbo tvarkos taisyklėse nenumatyta kitaip, Komiteto ir jo organų dokumentai ir sprendimai yra priimami balsų dauguma atsižvelgiant į balsų „už“ ir „prieš“ skaičių.
3.   Balsuojama atvirai, vardiniu būdu arba slaptai.
4.   Dėl rezoliucijos, pakeitimo, kontranuomonės arba visos nuomonės ar kito kurio nors dokumento balsuojama vardiniu būdu, jei to reikalauja ketvirtadalis dalyvaujančių narių ar jų atstovų
5.   Renkant į įvairias atstovaujamąsias pareigas visada balsuojama slaptai. Visais kitais atvejais slaptas balsavimas vyksta kai to reikalauja dauguma dalyvaujančių narių ar jų atstovų.
6.   Jei balsavimo metu balsai „už“ ir „prieš“ pasiskirsto po lygiai, posėdžio pirmininko balsas yra lemiamas.
7.   Tai, kad pranešėjas sutinka su pakeitimu, nėra motyvas dėl jo nebalsuoti.
II skyrius
SKUBOS TVARKA
62 straipsnis
1.   Kai Europos Parlamentas, Taryba arba Komisija nurodo Komitetui nuomonės pateikimo terminą, dėl kurio šis klausimas tampa skubus, gali būti nuspręsta taikyti skubos tvarką, jei pirmininkas padaro išvadą, kad tai yra būtina norint, kad Komitetas nuomonę priimtų tinkamu laiku.
2.   Skubos atveju Komiteto lygmeniu pirmininkas, iš anksto nesuderinęs su biuru, nedelsdamas gali imtis visų priemonių, reikalingų užtikrinti, kad Komitetas atliks savo darbą. Apie tai jis praneša biuro nariams.
3.   Priemonės, kurių imasi pirmininkas, pateikiamos tvirtinti Komitetui kitos sesijos metu.
63 straipsnis
1.   Jei skubos tvarką reikia taikyti dėl skyriui nurodyto nuomonės parengimo termino, to skyriaus pirmininkas, suderinęs su trijų grupių pirmininkais, organizuodamas skyriaus darbą gali nukrypti nuo šių darbo tvarkos taisyklių nuostatų, taikomų skyrių darbui.
2.   Priemonės, kurių imasi skyriaus pirmininkas, pateikiamos tvirtinti skyriui kito posėdžio metu.
III skyrius
NEDALYVAVIMAS IR ATSTOVAVIMAS
64 straipsnis
1.   Kiekvienas Komiteto narys, negalintis dalyvauti posėdyje, į kurį jis buvo tinkamai pakviestas, turi apie tai iš anksto pranešti pirmininkui.
2.   Jei Komiteto narys nedalyvavo ir nebuvo atstovaujamas daugiau nei trijose plenarinėse sesijose iš eilės ir nenurodė pateisinamomis pripažintų priežasčių, pirmininkas, pasitaręs su biuru ir paprašęs minėtą asmenį pasiaiškinti dėl nedalyvavimo, gali paprašyti Tarybos panaikinti jo mandatą.
3.   Jei skyriaus narys nedalyvavo ir nebuvo atstovaujamas daugiau nei trijuose posėdžiuose iš eilės ir nenurodė pateisinamomis pripažintų priežasčių, skyriaus pirmininkas, paprašęs minėtą asmenį pasiaiškinti dėl nedalyvavimo, gali pareikalauti, kad jis užleistų savo vietą skyriuje kitam nariui ir apie tai praneša Komiteto biurui.
65 straipsnis
1.   Kiekvienas Komiteto narys, negalintis dalyvauti sesijoje arba skyriaus posėdyje, pranešęs apie tai atitinkamam pirmininkui, gali raštu perduoti savo balsavimo teises kitam Komiteto arba skyriaus nariui.
2.   Plenarinėje sesijoje arba skyriaus posėdyje vienas narys gali turėti ne daugiau kaip vieną tokiu būdu perduotą balsavimo teisę.
66 straipsnis
1.   Kiekvienas narys, negalintis dalyvauti posėdyje, į kurį jis buvo tinkamai pakviestas, apie tai raštu pranešęs atitinkamam pirmininkui, gali tiesiogiai arba per savo grupės sekretoriatą įgalioti kitą Komiteto narį jam atstovauti. Ši galimybė netaikoma nei Komiteto biuro, nei Finansų ir biudžeto reikalų komisijos grupės posėdžiams.
2.   Atstovavimo mandatas galioja tik to posėdžio, kuriam jis buvo suteiktas, metu.
3.   Be to, tyrimo grupės sudarymo metu bet kuris narys, paskirtas į tyrimo grupę, gali paprašyti, kad jį pakeistų kitas Komiteto narys. Šis pakeitimas galioja konkrečiam klausimui ir negali būti atšauktas visą laikotarpį, kol skyrius nagrinėja šį klausimą. Tačiau jei tyrimo grupės darbas tęsiasi pasibaigus dvejų su puse arba penkerių metų kadencijai, pakeitimas galioja tik iki kadencijos, kurią jis buvo padarytas, pabaigos.
IV skyrius
KOMITETO DOKUMENTŲ SKELBIMAS IR PLATINIMAS
67 straipsnis
1.   Komitetas savo nuomones skelbia Europos Sąjungos oficialiajame leidinyje Tarybos ir Komisijos, pasikonsultavus su Komiteto biuru, nustatyta tvarka.
2.   Komiteto, jo biuro ir skyrių sudėtis, taip pat visi su tuo susiję pakeitimai turi būti skelbiami Europos Sąjungos oficialiajame leidinyje ir Komiteto interneto svetainėje.
68 straipsnis
1.   Komitetas užtikrina savo sprendimų skaidrumą pagal Europos Sąjungos sutarties 1 straipsnio 2 dalies nuostatas.
2.   Generalinis sekretorius yra įpareigotas imtis reikiamų priemonių, kurios užtikrintų visuomenei galimybę susipažinti su atitinkamais dokumentais.
3.   Kiekvienas Europos Sąjungos pilietis gali rašyti Komitetui viena iš oficialiųjų kalbų ir gauti atsakymą ta pačia kalba pagal Sutarties dėl Europos Sąjungos veikimo 24 straipsnio 4 dalį.
69 straipsnis
1.   Komiteto plenarinės sesijos ir skyrių posėdžiai yra vieši.
2.   Komitetas atitinkamos institucijos ar organo reikalavimu arba biuro siūlymu kai kurias diskusijas, nesusijusias su konsultavimo darbu, gali paskelbti uždaromis.
3.   Kiti posėdžiai nėra vieši. Tam tikrais atvejais, kurių pagrįstumą įvertina posėdžio pirmininkas, stebėtojo teisėmis gali dalyvauti ir kiti asmenys.
70 straipsnis
1.   Europos institucijų nariai gali dalyvauti Komiteto ir jo organų posėdžiuose ir jiems gali būti suteikta teisė kalbėti.
2.   Kitų organų nariai ir tinkamai įgalioti institucijų ir organų pareigūnai gali būti kviečiami dalyvauti posėdžiuose, jiems gali būti suteikiama teisė kalbėti arba atsakyti į klausimus vadovaujant posėdžio pirmininkui.
V skyrius
NARIŲ, KVESTORIŲ PAREIGOS, PRIVILEGIJOS, IMUNITETAI IR NARIŲ STATUTAS
71 straipsnis
1.   Komiteto nariai eina Europos ekonomikos ir socialinių reikalų komiteto patarėjo pareigas.
2.   Europos Sąjungos protokolo Nr. 7 dėl privilegijų ir imunitetų, pridėto prie Sutarčių, IV skyriaus 10 straipsnio nuostatos taikomos Europos ekonomikos ir socialinių reikalų komiteto nariams.
72 straipsnis
1.   Narių statutas nustato Komiteto narių statusą, teises ir pareigas, taip pat jų veiklą ir santykius su institucija ir jos tarnybomis reglamentuojančias taisykles.
73 straipsnis
1.   Elgesio kodeksas, turintis tokią pat teisinę galią kaip Darbo tvarkos taisyklės ir pridedamas prie jų kaip priedas, nustato Komiteto nariams, konsultacinių komisijų atstovams, pakaitiniams nariams ir ekspertams taikytinus standartus ir principus.
2.   Elgesio kodeksu įsteigiamas etikos komitetas. Taip pat nustatoma procedūra ir priemonės, taikytinos standartų ir principų nesilaikymo atveju.
3.   Kai nesilaikoma Elgesio kodekse nustatytų standartų ir principų, gali būti taikomos minėtame kodekse nustatytos priemonės.
74 straipsnis
1.   Biuro siūlymu asamblėja išrenka kiekvienam dvejų su puse metų laikotarpiui tris narius, kurie sudaro kvestorių grupę.
2   Kvestoriaus pareigos nesuderinamos su šių organų nario pareigomis:
—
Komiteto biure,
—
Finansų ir biudžeto reikalų komisijoje (CAF),
—
Audito komitete,
—
Etikos komitete.
3.   Kvestoriai atlieka šias pareigas:
a)
prižiūri ir užtikrina, kad būtų tinkamai vykdomi Narių statuto nuostatai;
b)
rengia pasiūlymus Narių statutui tobulinti ir gerinti;
c)
imasi tinkamų priemonių sprendžiant abejotinus arba ginčytinus Narių statuto nuostatų taikymo atvejus;
d)
užtikrina ryšius, susijusius su Narių statuto taikymu, tarp Komiteto narių ir generalinio sekretoriato.
VI skyrius
NARIŲ ĮGALIOJIMŲ NUTRŪKIMAS, PAREIGŲ NESUDERINAMUMAS
75 straipsnis
1.   Komiteto narių įgaliojimai nutrūksta pasibaigus penkerių metų kadencijai, nustatytai Tarybos, Komiteto sudėties atnaujinimo metu.
2.   Komiteto nario įgaliojimai nutrūksta, kai narys atsistatydina, yra atleidžiamas iš pareigų, miršta, dėl force majeure arba dėl pareigų nesuderinamumo.
3.   Komiteto nario pareigos nesuderinamos su pareigomis vyriausybėje arba parlamente, kurioje nors Europos Sąjungos institucijoje, taip pat Regionų komitete ir Europos investicijų banko direktorių valdyboje ir su pareigūno arba tarnautojo samdomu darbu Europos Sąjungoje.
4.   Apie atsistatydinimą pirmininkui pranešama raštu.
5.   Aplinkybės, kuriomis nariai gali būti pašalinti iš pareigų, nustatytos šių Darbo tvarkos taisyklių 64 straipsnio 2 dalyje. Tokiais atvejais, kai Taryba nusprendžia nutraukti įgaliojimus, ji inicijuoja pakeitimo procedūrą.
6.   Atsistatydinimo, mirties, force majeure arba pareigų nesuderinamumo atvejais pirmininkas apie tai praneša Tarybai, kuri patvirtina laisvą vietą ir inicijuoja pakeitimo procedūrą. Tačiau atsistatydinimo atveju atsistatydinantis narys eina savo pareigas tol, kol paskiriamas jį pakeisiantis asmuo, jei atsistatydinantis narys nenurodo kitaip.
7.   Visais šio straipsnio antroje dalyje numatytais atvejais pakeičiantis narys skiriamas likusiam kadencijos laikui.
76 straipsnis
1.   Biuro siūlymu, kurį patvirtina ne mažiau kaip trys ketvirtadaliai biuro narių, dėl rimtų ir tinkamai nustatytų priežasčių asamblėjos gali būti paprašyta balsuoti dėl nepasitikėjimo pirmininku.
Tokiu atveju šis balsavimas dėl nepasitikėjimo įrašomas pirmu punktu į kitos plenarinės sesijos darbotvarkę.
2.   Asamblėja, eilės tvarka išklausiusi po vieną narį iš kiekvienos grupės, po to žodžio paprašiusius prezidiumo narius ir galiausiai pirmininką, priima sprendimą slaptu balsavimu; balsavimo teisės perdavimas negalimas.
Nepasitikėjimas laikomas pareikštu, jeigu jam pritariama trijų ketvirtadalių posėdyje dalyvavusių narių balsų dauguma. Kitu atveju nepasitikėjimas laikomas atmestu.
3.   Jei balsuoja mažiau nei pusė narių, nepasitikėjimas laikomas atmestu. Jei pasiūlymas pareikšti nepasitikėjimą priimamas, asamblėja nedelsiant pakeičia pirmininką jo grupės nariu.
Šiuo tikslu asamblėjai laikinai pirmininkauja Komiteto pirmininko pavaduotojas iš grupės, kuri kitą kadenciją perims pirmininkavimą EESRK.
4.   Jei asamblėja negali nedelsiant atlikti tokio pakeitimo, jos darbas nutraukiamas, kad grupės galėtų parengti pasiūlymą, ir ji vėl sušaukiama laikinai jai pirmininkaujančio nario, jei įmanoma, tą pačią dieną.
5.   Tai pačiai grupei priklausantis narys, kuris pakeičia pirmininką, toliau eina tas pareigas iki iš pradžių numatytos kadencijos pabaigos.
VII skyrius
KOMITETO ADMINISTRACIJA
77 straipsnis
1.   Komitetui padeda sekretoriatas, vadovaujamas generalinio sekretoriaus, einančio savo pareigas vadovaujant pirmininkui, kuris atstovauja biurui.
2.   Generalinis sekretorius dalyvauja biuro posėdžiuose patariamojo balso teise ir rašo posėdžio protokolą.
3.   Jis iškilmingai prisiekia biuro akivaizdoje eiti savo pareigas sąžiningai ir nešališkai.
4.   Jis yra atsakingas, kad asamblėjos, biuro ir pirmininko sprendimai būtų vykdomi pagal šias Darbo tvarkos taisykles, ir kas tris mėnesius pateikia raštu ataskaitą pirmininkui dėl patvirtintų ar numatomų kriterijų ir įgyvendinimo nuostatų, taikomų sprendžiant administracines ar organizacines problemas bei su personalu susijusius klausimus.
5.   Generalinis sekretorius gali perduoti savo įgaliojimus neperžengdamas pirmininko nustatytų ribų.
6.   Biuras generalinio sekretoriaus siūlymu nustato tokią generalinio sekretoriato organizacinę struktūrą, kad ši užtikrintų veiksmingą Komiteto ir jo organų funkcionavimą ir padėtų nariams eiti savo pareigas, ypač organizuojant posėdžius ir rengiant nuomones.
7.   Generaliniam sekretoriui suteikti įgaliojimai, remiantis Komiteto pirmininko įgaliojimų delegavimu, yra laikini – jie baigiasi ne vėliau kaip pirmininko kadencijos pabaigoje.
78 straipsnis
Naujas generalinis sekretorius skiriamas taikant šią procedūrą:
1.
Biuras
—
priima sprendimą dėl generalinio sekretoriaus pareigas užimsiančio asmens statuso (pareigūnas ar laikinasis tarnautojas), paskiria iš trijų narių sudarytą redakcinę komisiją ir patvirtina pranešimą apie laisvą darbo vietą,
—
paskiria atrankos komisiją, sudarytą iš šešių Komiteto narių, ir nustato terminus, per kuriuos ši komisija turi pateikti savo darbo rezultatus.
2.
Atrankos komisijai pavedama išnagrinėti pateiktas kandidatūras, surengti pokalbius, parengti pagrįstą ataskaitą, kurioje pateikiamas kandidatų sąrašas, sudarytas pagal jų kompetencijos tinkamumą, laikantis skelbime apie laisvą darbo vietą nustatytos tvarkos ir kriterijų; komisija pasiūlo kandidatą į šias pareigas arba kandidatų sąrašą.
3.
Atrankos komisija yra nepriklausoma, nešališka ir užtikrina konfidencialumą, vadovaujasi biuro nustatytais kriterijais, apibrėžtais sudarant šią komisiją.
Atrankos komisijai padeda kompetentingos EESRK sekretoriato tarnybos ir prireikus ji gali prašyti išorės ekspertų pagalbos.
4.
Biuras, susipažinęs su atrankos komisijos ataskaita, galutinį sprendimą priima organizuodamas balsavimą, kuris, jei reikia, vyksta keliais turais.
Jei pirmajame ture kandidatui pritaria daugiau kaip pusė biuro narių, įskaitant tuos, kurie nedalyvauja, jis paskiriamas be antrojo turo.
Jei pirmajame ture nė vienas kandidatas netenkina šios sąlygos, biuras organizuoja antrąjį turą, kurio metu balsuojama dėl dviejų kandidatų, surinkusių didžiausią skaičių balsų, ir paskiriamas daugiausiai antrajame ture dalyvavusių narių balsų surinkęs kandidatas.
Jei balsai pasiskirsto po lygiai ir dėl to per pirmąjį turą neįmanoma atrinkti tik dviejų kandidatų arba per antrąjį turą paskirti generalinio sekretoriaus, artimiausią galimą datą sušaukiamas kitas biuro posėdis generaliniam sekretoriui paskirti.
79 straipsnis
1.   Visus įgaliojimus, kuriuos paskyrimų tarnybai suteikia Europos Sąjungos pareigūnų tarnybos nuostatai, ir visus įgaliojimus, kuriuos Europos Sąjungos kitų tarnautojų įdarbinimo sąlygose suteikia tarnybai, įgaliotai sudaryti darbo sutartis, generalinio sekretoriaus įdarbinimo atveju įgyvendina biuras.
2.   Įgaliojimai, kuriuos paskyrimų tarnybai suteikia Europos Sąjungos pareigūnų tarnybos nuostatai, įgyvendinami taip:
—
direktorius pagal Pareigūnų tarnybos nuostatų 29, 30, 31, 40, 41, 49, 50, 51, 78 straipsnius ir 90 straipsnio 1 dalį generalinio sekretoriaus pasiūlymu skiria biuras; pagal kitas Pareigūnų tarnybos nuostatų nuostatas, įskaitant 90 straipsnio 2 dalį, juos skiria pirmininkas remdamasis generalinio sekretoriaus siūlymu,
—
—
pavaduotojus,
—
skyrių vadovus
skiria pirmininkas generalinio sekretoriaus siūlymu ir pasikonsultavęs su išplėstos sudėties prezidiumu;
—
pareigūnus AD pareigybių grupėje, kurie eina ne vadovaujamas skyriaus vadovo arba vyresniojo pareigūno lygio pareigas, ir AST ir AST/SC pareigybių grupės pareigūnus skiria generalinis sekretorius.
3.   Įgaliojimai, kuriuos suteikia Europos Sąjungos kitų tarnautojų įdarbinimo sąlygos institucijai, įgaliotai sudaryti darbo sutartis, įgyvendinami taip:
—
į generalinio sekretoriaus pavaduotojų arba direktorių pareigas paskirtų laikinųjų darbuotojų darbo sutartis pagal Europos Sąjungos kitų tarnautojų įdarbinimo sąlygų 11, 17, 33 ir 48 straipsnius sudaro biuras remdamasis generalinio sekretoriaus siūlymu; sprendimus dėl likusių Europos Sąjungos kitų tarnautojų įdarbinimo sąlygų nuostatų priima pirmininkas remdamasis generalinio sekretoriaus siūlymu,
—
į direktoriaus pavaduotojų arba skyriaus vadovų postus paskirtų laikinai priimtų tarnautojų darbo sutartis sudaro pirmininkas remdamasis generalinio sekretoriaus siūlymu,
—
laikinai priimtus tarnautojus AD pareigybių grupėje, kurie eina ne vadovaujamas skyriaus vadovo arba vyresniojo pareigūno lygio pareigas, ir AST ir AST/SC pareigybių grupės kategorijos laikinai priimtus darbuotojus skiria generalinis sekretorius,
—
specialių patarėjų ir sutartininkų darbo sutartis sudaro generalinis sekretorius.
4.   Pirmininkas naudojasi Pareigūnų tarnybos nuostatų 110 straipsnio institucijai suteiktais įgaliojimais siekdamas įgyvendinti Pareigūnų tarnybos nuostatų bendrąsias nuostatas ir tarp institucijų suderintas taisykles. Kitas bendrąsias nuostatas įgaliojamas įgyvendinti generalinis sekretorius.
5.   Biuras, pirmininkas ir generalinis sekretorius gali perduoti įgaliojimus, kuriuos jiems suteikia šis straipsnis.
6.   Perduodamų įgaliojimų aktuose turi būti numatytos suteikiamų įgaliojimų apimtys, ribos bei laikotarpis, kuriam jie perduodami, nurodant, ar šių įgaliojimų turėtojai gali juos perduoti tretiesiems asmenims.
7.   Pareigūnų skyrimo į konsultacinio darbo generalinio sekretoriaus pavaduotojo, direktoriaus pavaduotojo, skyriaus vadovo pareigas atveju:
—
pranešimas apie laisvą darbo vietą paskelbiamas tuo pačiu metu visose ES institucijose,
—
prieš prašymų nagrinėjimą generalinis sekretorius, remdamasis pranešimu apie laisvą darbo vietą, parengia vertinimo formą,
—
atskirų prašymų nagrinėjimo etapu generaliniam sekretoriui padeda trys biuro nariai,
—
pasibaigus šiai procedūrai, jis pateikia pasiūlymą dėl paskyrimo biurui, o šis tuo remdamasis priima sprendimą.
80 straipsnis
1.   Grupės turi savo sekretoriatą, kuris tiesiogiai pavaldus atitinkamos grupės pirmininkui.
2.   Paskyrimų tarnyba savo įgaliojimus deleguoti pareigūną dirbti grupėje, kaip numatyta Europos Sąjungos pareigūnų tarnybos nuostatų 37 straipsnio a dalies antroje įtraukoje, vykdo remdamasi atitinkamos grupės pirmininko siūlymu, taikant Europos Sąjungos pareigūnų tarnybos nuostatų 38 straipsnio nuostatas, įskaitant sprendimus, susijusius su pareigūno profesinės karjeros raida grupėje.
Kai dirbti grupėje deleguotas pareigūnas grįžta į Komiteto sekretoriatą, jam suteikiama toks pat lygis, kokį jis turi teisę gauti kaip pareigūnas.
3.   Tarnyba, įgaliota sudaryti darbo sutartis, savo įgaliojimus deleguoti laikinai priimtus tarnautojus dirbti grupėje, kaip numatyta Europos Sąjungos kitų tarnautojų įdarbinimo sąlygų 2 straipsnio c punkte, vykdo remdamasi grupės pirmininko siūlymu, taikant Europos Sąjungos kitų tarnautojų įdarbinimo sąlygų 8 straipsnio trečios pastraipos, 9 straipsnio ir 10 straipsnio trečios pastraipos nuostatas.
81 straipsnis
1.   Pirmininkas turi savo sekretoriatą.
2.   Šio sekretoriato personalui įdarbinti naudojamos laikiniesiems darbuotojams skirto biudžeto lėšos, o įgaliojimai sudaryti su jais darbo sutartis suteikiami pirmininkui.
82 straipsnis
1.   Iki kiekvienų metų birželio 1 d. generalinis sekretorius pateikia biurui kitų finansinių metų Komiteto išlaidų ir pajamų sąmatos projektą. Finansų ir biudžeto reikalų komisija nagrinėja projektą prieš jo svarstymą biure ir, jeigu reikia, pateikia pastabų ar siūlo pakeitimų. Biuras sudaro Komiteto išlaidų ir pajamų sąmatą. Šią sąmatą jis išsiunčia Finansiniame reglamente, taikomame bendram Europos sąjungos biudžetui, nustatyta tvarka ir laikantis jame nustatytų terminų.
2.   Pirmininkas vykdo arba paveda vykdyti išlaidų ir pajamų atskaitomybę pagal Finansinį reglamentą, taikomą bendram Europos sąjungos biudžetui.
83 straipsnis
1.   Sudaromas audito komitetas, kurio užduotis – konsultuoti pirmininką ir biurą audito klausimais. Jis atlieka savo užduotis visiškai nepriklausomai, laikydamasis Finansinio reglamento, taikomo bendram Europos Sąjungos biudžetui, ir visų pirma vykdo vidaus auditoriaus įgaliojimus ir pareigas.
Audito komitetas visų pirma prižiūri visas ataskaitų teikimo procedūras ir vidaus kontrolės sistemas, taip pat visus stebėsenos procesus, susijusius su teisės aktų, taisyklių, profesinių ir etikos standartų ir elgesio kodeksų laikymusi.
2.   Audito komitetas teikia ataskaitas pirmininkui, o šis nedelsdamas jas perduoda biurui.
3.   Biuras savo sprendimu nustato audito komiteto struktūrą, sudėtį, atsakomybės sritis ir veiklos taisykles.
4.   Audito komiteto narius grupių siūlymu skiria biuras.
Audito komiteto nario pareigos nesuderinamos su naryste Komiteto biure, Finansų ir biudžeto reikalų komisijoje ir kvestorių grupėje.
5.   Audito komitetas priima savo vidaus taisykles, kad užtikrintų, jog jis atlieka savo vaidmenį ir vykdo savo užduotis ir pareigas, teises ir įsipareigojimus, kaip nustatyta šiame straipsnyje.
6.   Jeigu reikėtų pakeisti audito komiteto narį, jis keičiamas ta pačia tvarka, kuri yra numatyta šio straipsnio 1 dalies pirmoje pastraipoje.
84 straipsnis
Komitetui skirta korespondencija adresuojama pirmininkui arba generaliniam sekretoriui.
VIII skyrius
BENDROSIOS NUOSTATOS
85 straipsnis
Šiose Darbo tvarkos taisyklėse vartojami pareigybių terminai taikomi tiek vyriškajai, tiek moteriškajai giminei.
86 straipsnis
1.   Komitetas gali absoliučia narių balsų dauguma nuspręsti persvarstyti šias Darbo tvarkos taisykles.
2.   Priėmęs tokį sprendimą, Komitetas sudaro vadinamąją Darbo tvarkos taisyklių komisiją. Komitetas paskiria pagrindinį pranešėją parengti naujų taisyklių teksto projektą.
3.   Darbo tvarkos taisykles priėmus absoliučia balsų dauguma, asamblėja pratęsia Darbo tvarkos taisyklių komisijos įgaliojimus ne ilgiau kaip šešiasdešimčiai dienų, kad ji parengtų, jeigu būtina, pasiūlymą iš dalies pakeisti įgyvendinimo nuostatas, teiktinas biurui, kuris priims sprendimą remdamasis grupių pareikšta nuomone.
4.   Naujų Darbo tvarkos taisyklių ir įgyvendinimo nuostatų įsigaliojimo data nustatoma jų patvirtinimo Komitete metu.
87 straipsnis
Šios Darbo tvarkos taisyklės įsigalioja jų paskelbimo Europos Sąjungos oficialiajame leidinyje dieną.
(1)  Šios Darbo tvarkos taisyklės vėliau buvo iš dalies pakeistos 2003 m. vasario 27 d., 2004 m. kovo 31 d., 2006 m. liepos 5 d., 2008 m. kovo 12 d., 2010 m. liepos 14 d. ir 2019 m. vasario 20 d.
PRIEDAS
EUROPOS EKONOMIKOS IR SOCIALINIŲ REIKALŲ KOMITETO NARIŲ ELGESIO KODEKSAS
I DALIS
STANDARTAI IR PRINCIPAI
1 straipsnis
Bendrieji principai
1.   Šis elgesio kodeksas taikomas Komiteto nariams. Kaip 2020 m. spalio mėn. nusprendė Europos ekonomikos ir socialinių reikalų komiteto biuras, peržiūrint šį kodeksą bus pritaikyti visi susiję dokumentai, pavyzdžiui, Narių statutas, EESRK darbo tvarkos taisyklės ir prireikus visi kiti tekstai.
Kodeksas taip pat mutatis mutandis taikomas konsultacinių komisijų atstovams, pakaitiniams nariams ir ekspertams, išskyrus šio kodekso 1 straipsnio 2 dalį, 7 straipsnio 3 dalį ir 10 straipsnį, kurie taikomi tik Komiteto nariams.
2.   Komiteto narių nevaržo jokie privalomi nurodymai.
Vykdydami savo pareigas jie yra visiškai nepriklausomi ir veikia Sąjungos bendro intereso labui.
3.   Nariai elgiasi laikydamiesi Sutarčių ir iš jų kylančios teisės. Narių santykiai su organizacijomis ar interesų grupėmis turi būti suderinami su būtinybe išsaugoti jų nepriklausomumą.
4.   Nariai vadovaujasi šiais bendraisiais elgesio principais – sąžiningumo, atvirumo, stropumo, garbingumo, atskaitomybės, pagarbos kitiems ir pagarbos Komiteto reputacijai principais – ir jų laikosi.
5.   Remiantis Europos Sąjungos sutarties 2 ir 3 straipsniais, taip pat Europos Sąjungos pagrindinių teisių chartija, vykdydami savo pareigas nariai užtikrina teisių ir vertybių, tokių kaip žmogaus orumas, nediskriminavimas, tolerancija, laisvė, solidarumas, teisinės valstybės principai bei lyčių lygybė propagavimą, veiksmingą apsaugą ir pagarbą joms.
6.   Vykdydami savo užduotis nariai įsipareigoja siekti kuo geresnio sutarimo laikantis tarpusavio pagarbos.
7.   Nariai jiems pavestas pareigas vykdo tik vadovaudamiesi bendrais interesais ir negauna ir nesistengia gauti kokios nors tiesioginės ar netiesioginės finansinės naudos ar bet kurio kito atlygio.
8.   Jeigu narys (-ė) tyčia ar dėl neatsargumo nevykdo savo pareigų arba, eidamas (-a) nario (-ės) pareigas, gauna ar siekia gauti tiesioginės ar netiesioginės finansinės naudos ar kitokio atlygio, jam arba jai gali būti taikomos šiame kodekse numatytos priemonės.
2 straipsnis
Elgesio principai
1.   Narių elgesys paremtas abipuse pagarba ir Sutartyse, ypač Pagrindinių teisių chartijoje, apibrėžtomis vertybėmis bei principais.
2.   Nariai įsipareigoja gerbti Komitetą, taip pat narių ir darbuotojų orumą, ir saugoti Komiteto reputaciją.
3.   Nariai neturi trukdyti sklandžiam Komiteto darbui ir neturi trukdyti užtikrinti saugumą ir palaikyti tvarką Komiteto patalpose ar kenkti jo įrangos veikimui.
4.   Nariai neturi trikdyti sklandžios Komiteto sesijų ar posėdžių darbo tvarkos ir susilaiko nuo netinkamo elgesio.
Jie susilaiko nuo šmeižikiškos, rasistinės, seksistinės, homofobinės, ksenofobinės ar įžeidžiančios kalbos ar elgesio.
5.   Taikant šį straipsnį neturi būti ribojamas diskusijų gyvybingumas ar suvaržoma narių žodžio laisvė.
6.   Baigę eiti pareigas buvę nariai ir toliau laikosi sąžiningumo ir diskretiškumo etikos standartų. Buvę nariai dvejus metus po to, kai nustoja eiti pareigas, nedaro spaudimo nariams ar darbuotojams dėl savo, darbdavio ar kliento verslo tais klausimais, dėl kurių jie užima svarbias pareigas arba rengia ataskaitas.
3 straipsnis
Informacijos atskleidimas
1.   Negavę leidimo, nariai negali atskleisti jokios informacijos, laikomos neskelbtina, gautos vykdant pareigas, išskyrus atvejus, kai ta informacija jau yra viešai paskelbta arba prieinama visuomenei.
2.   Šio įsipareigojimo nariai laikosi ir tais atvejais, kai palieka Komitetą.
4 straipsnis
Tinkamas elgesys
1.   Vykdydami savo pareigas, nariai elgiasi laikydamiesi šiame elgesio kodekse nustatytų taisyklių ir įpareigojimų, oriai, pagarbiai, be išankstinio nusistatymo ir nediskriminuodami.
2.   Nariai elgiasi profesionaliai ir, palaikydami santykius su kitais nariais ir darbuotojais, susilaiko nuo žeminančio ar įžeidžiančio elgesio, užgaulių ar diskriminacinių kalbų ar bet kokių kitų neetiškų, žeminančių ar neteisėtų veiksmų.
3.   Nariai neragina ir neskatina kitų narių ar darbuotojų pažeisti, apeiti ar ignoruoti galiojančių teisės aktų, Komiteto vidaus taisyklių ar šio kodekso, taip pat nesitaiksto su tokiu darbuotojų, už kuriuos jie yra atsakingi, elgesiu.
4.   Siekiant užtikrinti veiksmingą Komiteto funkcionavimą, nariai, laikydamiesi tinkamo diskretiškumo, stengiasi užtikrinti, kad visi nesutarimai ar konfliktai, susiję su kitais nariais ar darbuotojais, už kuriuos jie yra atsakingi, būtų sprendžiami greitai, sąžiningai ir veiksmingai.
5 straipsnis
Priekabiavimo prevencija
1.   Nariai susilaiko nuo bet kokios formos psichologinio ar seksualinio priekabiavimo (1).
2.   Prireikus nariai nedelsdami ir visapusiškai bendradarbiauja taikant nustatytas konfliktų ar priekabiavimo (psichologinio, fizinio ar seksualinio) situacijų valdymo procedūras, be kita ko, nedelsdami reaguoja į bet kokius įtarimus dėl priekabiavimo.
3.   Nariams siūloma ir jie skatinami dalyvauti specialiuose jiems organizuojamuose mokymuose apie konfliktų ir priekabiavimo darbo vietoje prevenciją ir netinkamo elgesio ar elgesio, prieštaraujančio Europos vertybėms, prevenciją.
6 straipsnis
Sąžiningumas ir finansinis skaidrumas
1.   Nariai turi teisę gauti Tarybos nustatytas išmokas, tačiau negauna jokio atlyginimo iš Komiteto.
2.   Komitetas pakartotinai nekompensuoja su užduočių vykdymu susijusių ar veiklos išlaidų, kurias iš dalies arba visiškai kompensuoja trečioji šalis.
Jei su užduočių vykdymu susijusias ar veiklos išlaidas iš dalies arba visiškai atlygina trečioji šalis po to, kai Komitetas jas kompensuoja, narys nedelsdamas informuoja generalinį sekretoriatą ir grąžina Komitetui kompensaciją, neviršydamas iš trečiosios šalies gautos sumos.
3.   Vykdydami savo pareigas nariai negali priimti dovanų ar gauti naudos, kurių vertė didesnė nei 150 EUR.
Jei pagal įprastą diplomatinę praktiką ir mandagumo taisykles jie gauna dovanų, kurių vertė didesnė už šią sumą, jie perduoda jas generaliniam sekretoriatui, kai dalyvauja kitame Komiteto posėdyje po jų gavimo.
Pirmininkas (-ė) nusprendžia, ar tokios dovanos, taip pat tiesiogiai jam ar jai įteiktos dovanos, tampa Komiteto nuosavybe, ar yra dovanojamos atitinkamai labdaros organizacijai.
Generalinis sekretoriatas tvarko dovanų, kurių vertė didesnė nei 150 EUR, registrą, kuris, to paprašius, paskelbiamas viešai.
4.   Nariai laikosi visų jiems taikomų Komiteto finansinių taisyklių.
7 straipsnis
Finansinių interesų deklaracija
1.   Nariai, laikydamiesi skaidrumo principo, pradėdami eiti pareigas pirmininkui pateikia savo finansinių interesų deklaraciją.
Deklaracijos kasmet iš naujo pateikiamos sausio 1 d., o jei nario kadencijos laikotarpiu pasikeistų deklaruotina informacija, nauja deklaracija pateikiama kuo anksčiau – vėliausiai per du mėnesius nuo įvykusio pasikeitimo.
2.   Finansinių interesų deklaracijoje pateikiama Narių statuto 5 bis straipsnyje išvardyta informacija.
3.   Komiteto narys negali būti renkamas į jokias pareigas Komitete ar viename iš jo organų, skiriamas pranešėju ar vykdyti užduotis ir dalyvauti veikloje, jei jis nėra pateikęs ar atnaujinęs finansinių interesų deklaracijos.
4.   Konsultacinių komisijų atstovai, pakaitiniai nariai ir ekspertai neturi teisės gauti jokių išmokų iš Komiteto, kol nebus pateikę ar atnaujinę finansinių interesų deklaracijos.
5.   Jei pirmininkas gauna informacijos, dėl kurios jis gali manyti, kad nario finansinių interesų deklaracija yra iš esmės neteisinga arba pasenusi, arba dėl to pagrįstai gali kilti nesuderinamumo su šiame elgesio kodekse nustatytomis narių pareigomis problemų, pirmininkas gali konsultuotis su etikos komitetu.
Prireikus pirmininkas prašo nario per 10 darbo dienų ištaisyti savo deklaraciją.
6.   Biuras, gavęs rašytinę etikos komiteto nuomonę, praėjus ne mažiau kaip 14 dienų išklauso susijusį narį, kuriam, jei narys to pageidauja, padeda kitas asmuo, ir gali priimti sprendimą pritaikyti atitinkamai 3 arba 4 dalį nariams, kurie neįvykdo pirmininko prašymo ištaisyti deklaraciją.
Prieš priimdamas sprendimą, kuris turi būti pagrįstas, biuras išklauso atitinkamą narį arba susipažįsta su raštu išdėstyta jo pozicija.
8 straipsnis
Interesų konfliktai
1.   Nariai vengia bet kokios situacijos, dėl kurios gali atsirasti interesų konfliktas arba kuri gali būti objektyviai suprantama kaip interesų konfliktas.
2.   Interesų konfliktas kyla tada, kai narys (-ė) turi asmeninių interesų, kurie gali prieštarauti Sąjungos interesams arba gali daryti netinkamą įtaką jo arba jos kaip nario (-ės) pareigų vykdymui.
Interesų konflikto nėra, kai narys gauna naudos vien tik dėl to, kad priklauso plačiajai visuomenei ar tam tikrai didelei asmenų grupei.
3.   Taikant 2 dalį, interesų konfliktas atsiranda tada, kai asmeninis interesas gali trukdyti nepriklausomai eiti pareigas. Asmeniniai interesai, be kita ko, apima bet kokią galimą naudą ar pranašumą, kurį gauna patys nariai, jų sutuoktiniai, partneriai ar artimi šeimos nariai.
4.   Susidarius dviprasmiškai padėčiai, pagal 9 straipsnio 2 dalies a punktą narys gali konfidencialiai paprašyti etikos komiteto nuomonės.
5.   Bet kuris narys (-ė), pastebėjęs (-usi), kad iškilo interesų konfliktas arba kad jis arba ji pateko į situaciją, kuri gali būti objektyviai suprantama kaip interesų konfliktas, nedelsdamas (-a) imasi reikiamų priemonių ištaisyti padėtį vadovaudamasis (-i) šio kodekso principais ir nuostatomis.
Jei narys (-ė) negali išspręsti interesų konflikto arba padėties, kuri gali būti objektyviai suprantama kaip interesų konfliktas, jis arba ji nutraukia bet kokią veiklą šiuo klausimu ir apie tai raštu praneša pirmininkui.
6.   Pirmininkas, pasikonsultavęs su etikos komitetu, nusprendžia, ar narys turi galutinai nutraukti bet kokią veiklą šiuo klausimu.
7.   Šiame kodekse nustatytos priemonės galėtų būti taikomos nariams, kurie nevykdo savo pareigos atskleisti ar pranešti apie interesų konfliktą arba situaciją, kuri gali būti objektyviai suprantama kaip interesų konfliktas, kurie jos nesprendžia arba, negalėdami išspręsti, nenutraukia visos veiklos šiuo klausimu.
II DALIS
ETIKOS KOMITETAS
9 straipsnis
Etikos komitetas
1.   Įsteigiamas etikos komitetas.
2.   Etikos komiteto funkcijos yra šios:
a)
nariai gali kreiptis į etikos komitetą visais su šiuo kodeksu susijusiais klausimais; etikos komitetas savo ruožtu patarimo gali kreiptis į Komiteto Teisės tarnybą; nario (-ės) prašymu etikos komitetas konfidencialiai per trisdešimt kalendorinių dienų jam arba jai pateikia šio kodekso aiškinimo ir taikymo gaires;
b)
gavęs skundą pagal 11 straipsnio 1 dalį, etikos komitetas taip pat vertina tuos atvejus, kai įtariama, jog pažeisti šiame kodekse nustatyti etikos standartai ir pataria pirmininkui, kokių veiksmų imtis;
c)
etikos komitetas, gavęs prašymą, pataria pirmininkui ir biurui dėl šio kodekso nuostatų aiškinimo ir įgyvendinimo.
3.   Etikos komitetas, pasikonsultavęs su pirmininku (-e), išskyrus atvejus, kai jis arba ji patenka į interesų konfliktą, gali konsultuotis su ekspertais.
4.   Etikos komitetas skelbia tinkamai nuasmenintą metinę darbo ataskaitą.
5.   Etikos komitetas pasiūlo savo darbo tvarkos taisykles, kurias tvirtina biuras.
10 straipsnis
Etikos komiteto nariai
1.   Biuro siūlymu asamblėja, kiekvienam dvejų su puse metų laikotarpiui tikraisiais etikos komiteto nariais išrenka šešis Komiteto narius – po du (skirtingos lyties) iš visų trijų grupių.
2.   Biuro siūlymu asamblėja, tam pačiam laikotarpiui atsarginiais etikos komiteto nariais taip pat paskiria šešis Komiteto narius – po du (skirtingos lyties) iš visų trijų grupių. Atsarginiai nariai pakeičia tikrąjį (-ąją) narį (-ę) etikos komiteto darbe, jei tikrasis (-oji) narys (-ė) negali dalyvauti arba jeigu jis arba ji yra susijęs (-usi) su interesų konflikto atveju.
3.   Tikrųjų ir atsarginių etikos komiteto narių įgaliojimai gali būti pratęsti.
4.   Etikos komiteto nario pareigos nesuderinamos su nario pareigomis šiuose organuose:
—
Komiteto biure,
—
Audito komitete,
—
Kvestorių grupėje.
5.   Visos trys etikos komiteto grupės paeiliui rotacijos tvarka dvejus su puse metų pirmininkauja etikos komitetui.
Balsams pasiskirsčius po lygiai, pirmininko balsas yra lemiamas.
6.   Bet kuris (-i) etikos komiteto narys (-ė) nusišalina nuo dalyvavimo procedūroje, jei jam ar jai iškyla interesų konfliktas arba jis ar ji atsidūrė tokioje padėtyje, kurią trečioji šalis gali objektyviai laikyti interesų konfliktu.
Jei etikos komiteto nario (-ės) dalyvavimą kokioje nors procedūroje užginčija kitas etikos komiteto narys (-ė), jis arba ji gali būti nušalintas (-a) nuo procedūros etikos komiteto narių balsų dauguma.
Narys, kurio dalyvavimas ginčijamas, balsavime nedalyvauja.
7.   Jeigu įtariama, kad tikrasis arba atsarginis etikos komiteto narys pažeidžia etikos standartus, atitinkamas narys nedalyvauja procedūrose, susijusiose su įtariamu pažeidimu, ir yra nedelsiant pakeičiamas atsarginiu nariu.
Jei pasibaigus procedūrai pirmininkas padaro išvadą, kad atitinkamas narys pažeidė etikos standartus, o priimta sankcija yra kita nei rašytinis įspėjimas, narys nustoja eiti pareigas etikos komitete kaip tikrasis arba atsarginis narys.
Tokiu atveju pirmininkas paskiria pakaitinį narį likusiam laikotarpiui iš dvejų su puse metų kadencijos. Asamblėja patvirtina paskyrimą kitos sesijos metu.
8.   Etikos komiteto nariai laikosi pareigos užtikrinti konfidencialumą.
9.   Etikos komiteto nariams jų kadencijos pradžioje rengiami atitinkami privalomi mokymai.
III DALIS
PROCEDŪRA, TAIKOMA GALIMIEMS ETIKOS STANDARTŲ PAŽEIDIMAMS
11 straipsnis
Procedūros pradžia
1.   Bet kuris asmuo, narys ar darbuotojas etikos komitetui gali pateikti skundą dėl nario elgesio.
Įtarimai pagrindžiami pakankamais prima facie įrodymais, kurie pateisintų tyrimo inicijavimą.
2.   Etikos komitetas informuoja Komiteto pirmininką (-ę) apie gautą skundą, išskyrus atvejus, kai skundas pateikiamas dėl jo (-os) paties (-čios).
3.   Pirmininkas (-ė) nedelsdamas (-a) perduoda OLAF visą su nariais susijusią informaciją ar įrodymus, kuriuos jis arba ji sužinojo ir kurie turi būti perduoti OLAF pagal su šia tarnyba pasirašytus administracinius susitarimus.
4.   Pripažinti informatoriai turi teisę į konfidencialumą, apsaugą, paramos priemones, prieš juos draudžiama imtis atsakomųjų veiksmų, kaip numatyta ES teisėje, įskaitant Europos Sąjungos pareigūnų tarnybos nuostatus ir kitų Europos Sąjungos tarnautojų įdarbinimo sąlygas (2), nacionalinę teisę ir EESRK vidaus taisykles, kai taikoma.
12 straipsnis
Tyrimai
1.   Nepažeidžiant 17 straipsnio, jei etikos komitetas laikosi nuomonės, kad yra priežasčių manyti, jog narys galėjo pažeisti šiame kodekse nustatytus etikos standartus, jis pradeda tyrimą. Etikos komitetas nedelsdamas informuoja pirmininką ir atitinkamą narį apie pradėtą tyrimą, jei tai nekenkia tyrimui ar galimiems įrodymams.
2.   Etikos komitetas išnagrinėja įtariamo pažeidimo aplinkybes ir išklauso atitinkamą narį arba perskaito raštu išdėstytą jo poziciją.
Atitinkamam (-ai) nariui (-ei) gali padėti advokatas arba nario (-ės) pasirinktas asmuo.
3.   Etikos komitetas turi įgaliojimus atlikti tyrimą ir kviečia visus liudininkus (narius, darbuotojus ar trečiąsias šalis), kurių parodymai, jo manymu, yra būtini arba naudingi išklausyti tyrimo metu.
Etikos komitetui pateikiami visi turimi įrodymai, įskaitant korespondenciją, ir jis gauna visą informaciją, kuri, jo nuomone, yra būtina ar naudinga.
4.   Nariai ir buvę nariai nedelsdami ir visapusiškai bendradarbiauja su etikos komitetu teikdami visą reikalingą papildomą informaciją.
Nariai nedaro spaudimo etikos komitetui, pirmininkui ar biurui tikėdamiesi padaryti poveikį klausimo nagrinėjimui.
5.   Etikos komitetas, remdamasis savo išvadomis, pirmininkui pateikia pagrįstą ataskaitą su rekomendacijomis dėl galimo sprendimo, kurios prireikus gali apimti ir sankcijas. Tuo pačiu metu ataskaita siunčiama ir atitinkamam nariui.
13 straipsnis
Motyvuotas sprendimas
1.   Pirmininkas, remdamasis etikos komiteto ataskaita, priima motyvuotą sprendimą, informavęs atitinkamą narį apie visus byloje esančius įrodymus ir etikos komiteto rekomendacijas ir išklausęs atitinkamą narį arba perskaitęs raštu išdėstytą jo poziciją dalyvaujant nario patarėjui teisės klausimais, jei narys to prašo.
2.   Motyvuotame sprendime pirmininkas gali:
a)
nuspręsti, kad nariui nėra teikiamas joks kaltinimas, arba,
b)
jei pirmininkas padaro išvadą, kad atitinkamas narys pažeidė šiame kodekse nustatytus etikos standartus, priimti sprendimą skirti nuobaudą pagal 14 straipsnį.
3.   Pirmininkas nedelsdamas praneša susijusiam nariui apie pagrįstą sprendimą.
4.   Jeigu įtariama, kad etikos standartus pažeidžia Komiteto pirmininkas (-ė), jis arba ji nedalyvauja procedūrose ir jį arba ją pakeičia Finansų ir biudžeto reikalų komisijai vadovaujantis (-i) pirmininko pavaduotojas (-a), kuri (-i) perima pirmininko (-ės) pareigas šioje konkrečioje procedūroje.
14 straipsnis
Nuobaudos
1.   Vertinant konkretų elgesį, skiriamų nuobaudų griežtumas turi būti proporcingas nario nusižengimo sunkumui ir hierarchinei padėčiai.
Nustatant netinkamo elgesio sunkumą ir sprendžiant, kurią nuobaudą taikyti, visų pirma atsižvelgiama į:
a)
netinkamo elgesio pobūdį ir aplinkybes;
b)
kokiu mastu nusižengimas daro neigiamą poveikį narių ir (arba) darbuotojų fizinei ir (arba) moralinei neliečiamybei, reputacijai ir (arba) Komiteto ar Europos Sąjungos interesams;
c)
kokiu mastu nusižengimas susijęs su tyčiniais veiksmais ar aplaidumu, taip pat su nario hierarchinės atsakomybės laipsniu;
d)
nario pareigų ir atsakomybės lygį, taip pat į nario hierarchinę padėtį nukentėjusiojo nuo netinkamo elgesio atžvilgiu;
e)
į žalos, padarytos nukentėjusiojo ar nukentėjusiųjų fizinei ar moralinei neliečiamybei, dydį ir
f)
į tai, ar netinkamą elgesį sudaro pakartotiniai veiksmai ar elgesys.
2.   Atsižvelgiant į nario elgesio rimtumo laipsnį, nuobauda gali būti viena ar keletas šių priemonių:
a)
rašytinis įspėjimas (kuris gali būti skelbiamas viešai);
b)
papeikimas (kuris gali būti skelbiamas viešai);
c)
laikinas teisės gauti dienpinigius atėmimas nuo dviejų iki trisdešimties posėdžio dienų, atsižvelgiant į nusižengimo sunkumą;
d)
nedarant poveikio teisei balsuoti plenariniame posėdyje, laikinas dalyvavimo visoje ar kai kurioje EESRK ar jo organų veikloje, komandiruotėse ar renginiuose sustabdymas laikotarpiu nuo dviejų iki trisdešimties dienų;
e)
draudimas atstovauti EESRK bet kuriame nacionaliniame, tarpinstituciniame ar tarptautiniame forume iki vienų metų;
f)
jei nebuvo laikytasi konfidencialumo reikalavimų, teisės susipažinti su konfidencialia ar įslaptinta informacija apribojimas iki vienų metų.
3.   Be to, pirmininkas gali 16 straipsnyje nustatyta tvarka pateikti biurui pasiūlymą:
g)
ne ilgiau kaip vieniems metams laikinai nušalinti narį nuo vienų ar daugiau Komitete vykdomų pareigų;
h)
nušalinti narį nuo vienų ar daugiau Komitete vykdomų pareigų arba
i)
kreiptis į Tarybą dėl nario pašalinimo iš Komiteto.
4.   Šio straipsnio 2 dalies c–f punktuose ir 3 dalies g punkte nustatytų priemonių taikymo laikotarpis gali būti padvigubintas, jei pažeidžiama pakartotinai arba jei narys atsisako laikytis vienos iš 5 dalyje nustatytų papildomų priemonių.
5.   Be 2 ir 3 dalyse nustatytų nuobaudų, gali būti taikomos šios papildomos priemonės:
i)
reikalavimas nariui imtis veiksmų savo padėčiai ištaisyti;
ii)
reikalavimas nariui asmeniškai pateikti atsiprašymą (privačiai, konkrečiam asmeniui arba viešai, plenariniame posėdyje);
iii)
reikalavimas nariui atitaisyti bet kokius pažeidimus.
15 straipsnis
Vidaus skundų pateikimo tvarka
1.   Atitinkamas narys per dvi savaites nuo pranešimo apie pirmininko pagal 14 straipsnio 2, 4 ir 5 dalis paskirtą nuobaudą gali pateikti vidaus skundą biurui.
Pateikus skundą, nuobaudos taikymas sustabdomas nedelsiant.
2.   Prieš priimdamas sprendimą biuras išklauso atitinkamą narį arba susipažįsta su raštu išdėstyta jo pozicija.
Biuras ne vėliau kaip per keturias savaites nuo skundo pateikimo dienos arba, jei per tą laikotarpį jo posėdis nevyksta, per kitą posėdį gali panaikinti, patvirtinti arba pakeisti paskirtą nuobaudą.
3.   Susijęs narys per du mėnesius nuo pranešimo apie galutinį sprendimą gavimo arba per du mėnesius nuo dienos, kurią biuras turėjo priimti sprendimą pagal Sutarties dėl Europos Sąjungos veikimo 263 straipsnį, gali pateikti ieškinį dėl sprendimo panaikinimo Europos Sąjungos Teisingumo Teismui.
16 straipsnis
Įgaliojimų panaikinimas pirma laiko
1.   Pirmininkas, remdamasis savo motyvuotu sprendimu, pagal 14 straipsnio 3 dalį gali pateikti biurui pasiūlymą.
2.   Biuras dviejų trečdalių balsų dauguma gali pasiūlyti asamblėjai sustabdyti arba nutraukti pirmininko, pirmininko pavaduotojo, grupės pirmininko, biuro nario, kvestoriaus, skyriaus pirmininko ar pirmininko pavaduotojo ar bet kurio kito nario, išrinkto eiti tam tikras pareigas Komitete, įgaliojimus, jei mano, kad atitinkamas narys padarė rimtą nusižengimą.
Išimties tvarka biuras gali pasiūlyti asamblėjai pašalinti narį iš Komiteto.
Prieš pateikdamas pasiūlymą asamblėjai pagal šį straipsnį, biuras išklauso atitinkamą narį arba perskaito raštu išdėstytą jo poziciją.
3.   Asamblėja dviejų trečdalių atiduotų balsų dauguma, sudarančia visų narių daugumą, priima sprendimą dėl šio pasiūlymo.
Prieš priimdama sprendimą asamblėja išklauso Komiteto pirmininko pagrįstą ataskaitą, o paskui išklauso atitinkamą narį arba perskaito raštu išdėstytą jo poziciją.
Jei priimamas sprendimas dėl pašalinimo, apie jį pranešama Tarybai, kad ji pradėtų pakeitimo procedūrą.
4.   Susijęs narys pagal Sutarties dėl Europos Sąjungos veikimo 263 straipsnį gali pateikti ieškinį Europos Sąjungos Teisingumo Teismui dėl sprendimo panaikinimo per du mėnesius nuo pranešimo apie asamblėjos sprendimą gavimo.
IV DALIS
BAIGIAMOSIOS NUOSTATOS
17 straipsnis
Europos kovos su sukčiavimu tarnybos (OLAF) atliekami tyrimai
1.   Taikomos bendros taisyklės, numatytos Tarpinstituciniame susitarime (3) dėl Europos kovos su sukčiavimu tarnybos (OLAF) atliekamų vidaus tyrimų, kuriose nustatomos priemonės, reikalingos užtikrinti, kad OLAF atliekami tyrimai vyktų sklandžiai.
2.   Jeigu Komitetas žino apie galimus sukčiavimo, korupcijos arba bet kokios kitos neteisėtos veiklos atvejus, kenkiančius Europos Sąjungos interesams, o OLAF dar nėra informuota arba dar nėra priėmusi sprendimo pradėti tyrimą ar jo nepradėti, etikos komitetas nepradeda tų pačių faktų tyrimo, nebent su OLAF būtų susitarta kitaip.
Jis sustabdys visas su byla susijusias procedūras ir vengs imtis bet kokių veiksmų, galinčių pakenkti galimiems įrodymams ir OLAF tyrimui.
18 straipsnis
Kodekso taikymas
Pirmininkas atsakingas už visapusišką ir teisingą šio kodekso taikymą.
Taikant šį kodeksą pirmininkas gali bet kuriuo metu kreiptis į etikos komitetą, kad šis patartų bet kuriuo klausimu.
(1)  EEB/EAEB Taryba: Reglamentas Nr. 31 (EEB), 11 (EAEB), nustatantis Europos ekonominės bendrijos ir Europos atominės energijos bendrijos pareigūnų tarnybos nuostatus ir kitų darbuotojų įdarbinimo sąlygas (OL P 45, 1962 6 14, p. 1385),https://eur-lex.europa.eu/legal-content/LT/TXT/PDF/?uri=CELEX:01962R0031-20200101&qid=1608019328072&from=LT.
(2)  1968 m. vasario 29 d. Tarybos reglamentas (EEB, Euratomas, EAPB) Nr. 259/68https://eur-lex.europa.eu/legal-content/LT/TXT/?uri=CELEX:31968R0259.
(3)  2016 m. sausio 13 d. Europos ekonomikos ir socialinių reikalų komiteto ir Europos kovos su sukčiavimu tarnybos administraciniai susitarimai.

Summary:
Europos ekonomikos ir socialinių reikalų komitetas (EESRK)
Europos ekonomikos ir socialinių reikalų komitetas (EESRK)
 
DOKUMENTAI, KURIŲ SANTRAUKA PATEIKIAMA:
Europos ekonomikos ir socialinių reikalų komiteto darbo tvarkos taisyklės – 2021 m. sausio mėn.
Sutarties dėl Europos Sąjungos veikimo (SESV) 300 straipsnis. ES patariamieji organai
SESV 301 straipsnis (EB sutarties ex 258 straipsnis). Europos ekonomikos ir socialinių reikalų komitetas
302 straipsnis (EB sutarties ex 259 straipsnis). Europos ekonomikos ir socialinių reikalų komitetas
303 straipsnis (EB sutarties ex 260 straipsnis). Europos ekonomikos ir socialinių reikalų komitetas
304 straipsnis (EB sutarties ex 262 straipsnis). Europos ekonomikos ir socialinių reikalų komitetas
Europos Sąjungos sutarties 13 straipsnis. Nuostatos dėl institucijų
KOKS YRA ŠIŲ STRAIPSNIŲ IR DARBO TVARKOS TAISYKLIŲ TIKSLAS?
SESV 300 straipsniu nustatoma, kad Europos Parlamentui, Tarybai ir Komisijai padeda Ekonomikos ir socialinių reikalų komitetas (EESRK), atliekantis patariamąsias funkcijas. EESRK sudaro darbdavių, darbuotojų ir kitų pilietinei visuomenei atstovaujančių organizacijų atstovai, pirmiausia socialinėje ekonominėje, pilietinėje, profesinėje bei kultūros srityse. EESRK narių nevaržo jokie privalomi nurodymai. Eidami savo pareigas, jie yra visiškai nepriklausomi ir veikia ES bendro intereso labui. SESV 301 straipsniu nustatomas didžiausias EESRK narių skaičius. Jame teigiama, kad Taryba vieningai priima sprendimą, nustatantį EESRK sudėtį ir komiteto nariams mokamas išmokas. SESV 302 straipsniu nustatoma EESRK narių kadencijos trukmė (komiteto nariai gali būti skiriami kitai kadencijai) ir jų paskyrimo procesas, kurį vykdo Taryba, pasikonsultavusi su Komisija. SESV 303 straipsniu nustatoma, kad EESRK išsirenka pirmininką ir priima savo darbo tvarkos taisykles. SESV 304 straipsniu nustatoma, kad sutartyse numatytais atvejais ir visais, jų manymu, reikalingais atvejais Europos Parlamentas, Taryba ir Europos Komisija konsultuojasi su komitetu. Jis taip pat gali pareikšti nuomonę savo iniciatyva tokiais atvejais, kai jis mano, kad tai reikalinga. EESRK nuomonė siunčiama Parlamentui, Tarybai ir Komisijai. ES sutarties 13 straipsnyje išvardijamos ES institucijos ir nustatoma, kad Parlamentui, Tarybai ir Komisijai padeda EESRK bei Regionų komitetas, atliekantys patariamąsias funkcijas. EESRK darbo tvarkos taisyklėse nustatoma, kaip komitetas veikia ir kokia yra jo struktūra. Jas absoliučia balsų dauguma priima EESRK asamblėja.
PAGRINDINIAI ASPEKTAI
EESRK darbo tvarkos taisyklėmis kodifikuojamos komiteto vidaus darbo tvarkos taisyklės ir papildomos pamatinės taisyklės, išdėstytos Europos Sąjungos sutartyje (žr. santrauką) ir Sutartyje dėl Europos Sąjungos veikimo (žr. santrauką). Taisyklėse pateikiamas nariams skirtas Elgesio kodeksas, kuris apima:etikos normas;finansinį skaidrumą;nediskriminavimą;lygias galimybes;orumą darbo vietoje;sankcijas už kodekso pažeidimą. Kodeksu įsteigiamas etikos komitetas.NariaiEESRK sudaro:darbdavių organizacijos: privačiųjų ir viešųjų pramonės sektorių, smulkiojo verslo, prekybos rūmų, didmeninės ir mažmeninės prekybos, bankininkystės ir draudimo, transporto ir žemės ūkio sektorių atstovai (I grupė);darbuotojai: nacionalinių profesinių sąjungų, konfederacijų ir sektorių federacijų atstovai (II grupė);kiti pilietinės visuomenės atstovai: be kita ko, ūkininkų ir vartotojų organizacijų, smulkiojo verslo, amatų sektoriaus, laisvųjų profesijų ir NVO, veikiančių socialinės apsaugos ir aplinkos apsaugos srityse, atstovai (III grupė). EESRK narius penkerių metų kadencijai siūlo 27 ES šalių vyriausybės, o skiria – Taryba. Tarybos sprendimu (ES) 2019/853 nustatyta, kad Jungtinei Karalystei išstojus iš ES dabar yra 329 nariai, o SESV 301 straipsnyje numatyta, kad narių gali būti ne daugiau kaip 350. Dabartinė komiteto sudėtis pagal šalį:po 24 vietas turi Vokietija, Prancūzija ir Italija;po 21 vietą – Ispanija ir Lenkija;15 vietų – Rumunija;po 12 vietų – Belgija, Bulgarija, Čekija, Graikija, Vengrija, Nyderlandai, Austrija, Portugalija ir Švedija;po 9 vietas – Danija, Airija, Kroatija, Lietuva, Slovakija ir Suomija;po 7 vietas – Estija, Latvija ir Slovėnija;po 6 vietas – Kipras ir Liuksemburgas;5 vietas – Malta. Visos trys grupės renka savo pirmininkus ir pirmininko pavaduotojus 2,5 metų kadencijai. Jie dalyvauja rengiant, organizuojant ir koordinuojant EESRK veiklą.EESRK vaidmuo teisėkūros procedūrojeEESRK teikia savo nuomonę Tarybos, Komisijos arba Parlamento prašymu. Jis taip pat gali teikti nuomones savo iniciatyva, tiriamąsias nuomones ES institucijų ar Tarybai pirmininkaujančių šalių prašymu ir informacinius pranešimus arba rezoliucijas bet kokiais klausimais, susijusiais su ES paskirtomis užduotimis.Struktūra
Komitetą sudaro:asamblėja. EESRK kasmet posėdžiauja plenarinėje asamblėjoje per devynias sesijas; prezidiumas, kurį sudaro pirmininkas ir du pirmininko pavaduotojai; pirmininkas, kuris:vadovauja EESRK darbui,atstovauja EESRK išorės santykiuose,praneša EESRK, kokių veiksmų ir priemonių buvo imtasi jo vardu,savo kadencijos pradžioje pristato darbo programą, o kadencijos pabaigoje pateikia atlikto darbo ataskaitą; du pirmininko pavaduotojai, atitinkamai atsakingi už biudžetą ir komunikaciją; išplėstos sudėties prezidiumas, kurį sudaro pirmininkas, du pirmininko pavaduotojai ir trys grupių pirmininkai, kurie:organizuoja biuro ir asamblėjos darbą,padeda priimti būtinus sprendimus skubiais arba nepaprastosios padėties atvejais; biuras, kuris yra politiškai atsakingas už bendrą komiteto veiklos administravimą. Jį sudaro:pirmininkas ir du pirmininko pavaduotojai,trijų grupių pirmininkai,šešių skyrių pirmininkai,kintamas narių skaičius, neviršijantis ES šalių skaičiaus; skyriai,, kurių uždavinys yra priimti nuomones arba informacinius pranešimus, susijusius su klausimais, kuriuos jiems pavesta nagrinėti. Yra šeši skyriai:Ekonominės ir pinigų sąjungos, ekonominės ir socialinės sanglaudos,Bendrosios rinkos, gamybos ir vartojimo,Transporto, energetikos, infrastruktūros ir informacinės visuomenės,Užimtumo, socialinių reikalų ir pilietybės,Žemės ūkio, kaimo plėtros ir aplinkos,Išorės santykių.EESRK taip pat gali sudaryti konsultacines komisijas, kurias sudaro EESRK nariai ir organizuotos pilietinės visuomenės įvairių sričių, kurias EESRK nori įtraukti į savo darbą, atstovai. Pramonės permainų konsultacinė komisija nagrinėja pokyčius įvairiose pramonėse šakose. Ji sudaryta kaip atskiras EESRK organas, kurio kompetencija apima visas pramonės šakas gamybos ir paslaugų srityse.
EESRK taip pat turi:tris observatorijas:skaitmeninio perėjimo ir bendrosios rinkos,darbo rinkos,tvaraus vystymosi; dvi ad hoc grupes:Europos semestro,pagrindinių teisių ir teisinės valstybės principų; ryšių palaikymo grupę, kurios uždavinys – palaikyti ryšį su Europos pilietinės visuomenės organizacijomis bei tinklais ir stebėti bendras iniciatyvas.EESRK padeda nuolatinis sekretoriatas, kuriam vadovauja biuro paskirtas generalinis sekretorius. EESRK dalijasi kai kuriomis savo paslaugomis (vertimo raštu, IT, logistikos srityse) su Europos regionų komitetu.
NUO KADA TAIKOMOS ŠIOS DARBO TVARKOS TAISYKLĖS?
Dabartinės taisyklės galioja nuo 2021 m. vasario 10 d.
KONTEKSTAS
EESRK įsikūręs Briuselyje.
Daugiau informacijos žr.:Mūsų darbas (Europos ekonomikos ir socialinių reikalų komitetas).
PAGRINDINIAI DOKUMENTAI
Europos ekonomikos ir socialinių reikalų komiteto darbo tvarkos taisyklės 2021 m. sausio mėn. (OL L 46, 2021 2 10, p. 47–81)
Sutarties dėl Europos Sąjungos veikimo suvestinė redakcija. Šeštoji dalis – Institucinės ir finansinės nuostatos. I antraštinė dalis – Institucijas reglamentuojančios nuostatos. 3 skyrius – Sąjungos patariamieji organai. 300 straipsnis (OL C 202, 2016 6 7, p. 177)
Sutarties dėl Europos Sąjungos veikimo suvestinė redakcija. Šeštoji dalis – Institucinės ir finansinės nuostatos. I antraštinė dalis – Institucijas reglamentuojančios nuostatos. 3 skyrius – Sąjungos patariamieji organai. 1 skirsnis – Ekonomikos ir socialinių reikalų komitetas.
301 straipsnis (EB sutarties ex 258 straipsnis) (OL C 202, 2016 6 7, p. 177)
302 straipsnis (EB sutarties ex 259 straipsnis) (OL C 202, 2016 6 7, p. 178)
303 straipsnis (EB sutarties ex 260 straipsnis) (OL C 202, 2016 6 7, p. 178)
304 straipsnis (EB sutarties ex 262 straipsnis) (OL C 202, 2016 6 7, p. 178)
Europos Sąjungos sutarties suvestinė redakcija. III antraštinė dalis – Nuostatos dėl institucijų. 13 straipsnis (OL C 202, 2016 6 7, p. 22)
SUSIJĘ DOKUMENTAI
2019 m. gegužės 21 d. Tarybos sprendimas (ES) 2019/853, kuriuo nustatoma Europos ekonomikos ir socialinių reikalų komiteto sudėtis (OL L 139, 2019 5 27, p. 15–16)
Europos Komisijos ir Europos ekonomikos ir socialinių reikalų komiteto bendradarbiavimo protokolas (OL C 102, 2012 4 5, p. 1–5)
paskutinis atnaujinimas 26.02.2021